ועדת הכלכלה, כנסת 20, פרוטוקול מספר 129, 2015-12-31 12:00

איתן כבל: שלום לכולם.

איתן כבל: אני שמח לפתוח עוד ישיבה של ועדת הכלכלה של הכנסת.

איתן כבל: גברתי, מנהלת הוועדה, חברים, רשמת.

איתן כבל: אנחנו כאן במסגרת דיון מהיר, בקשה של חבר הכנסת חיים ילין, גניבות חקלאיות המאיימות על משקים בנגב וחוסר הכדאיות הכלכלית לבטח אותם.

איתן כבל: שניים נוספים גם הגישו והודיעו שלא יוכלו להגיע, חבר הכנסת איתן ברושי וחבר הכנסת מרדכי יוגב.

איתן כבל: אנחנו ישר ניגש לעניינים, אני כבר אומר את זה, יפתח חבר הכנסת חיים ילין.

איתן כבל: כל מי שירצה כאן לדבר ולהציג את הדברים יוכל לומר את דבריו, רק, חברים, נשתדל לא לחזור ולהיות מאוד מאוד ממוקדים.

איתן כבל: בבקשה, חיים.

חיים ילין: תודה רבה, כבוד היושב ראש, איתן ידידי.

חיים ילין: באמת יום חמישי זה לא יום דיונים, אבל אמרתי לו שלא משנה מתי, כי גם לא משנה מתי, כל הזמן גונבים, הם לא מחכים בכלל ליום ראשון או ליום חמישי או לימים שאין דיוני ועדות.

חיים ילין: הגניבות החקלאיות הפכו להיות כבר נושא של פרנסה לאוכלוסיות מסוימות, שבלי זה הם לא יכולים להתקיים.

חיים ילין: מעבר לאכיפה, שזה בעצם עבודה של המשטרה שעושה את כל מה שהיא יכולה ובאמת מנסה למנוע, יש את האכיפה עצמה, שהיא לא מרתיעה היום אף אחד מלהגיע ולעשות זאת, ומצד שלישי, הנושא השלישי זה כל מרכיבי הביטחון או כל מה שאנחנו צריכים להשקיע, כדי לנסות למנוע את אותה גניבה.

חיים ילין: תחת כל המעטה הזה יש את חברות הביטוח.

חיים ילין: הדיון הוא על גניבות, אבל גם על הפערים שקיימים.

חיים ילין: בן אדם שנמצא, לא בפריפריה, במרכז הארץ, הוא יכול לבטח כמעט את כל תכולת ביתו ואין כמעט שום בעיה.

חיים ילין: אני רוצה שתבינו מה המשמעות של להיות בפריפריה, במקומות ליד הגבול, כאשר חברות הביטוח מבקשות פרמיה ביטוחית שהיא עולה כ-100% של הרכוש, ואת הפרמיה הזאת תצטרך לשלם כל שנה.

חיים ילין: לא בעשר שנים, לא כל שנה 10% או 5% או 7% כמו שנהוג, תלוי מה רמת הסיכון.

חיים ילין: לכן הדיון מתמקד קודם כל בשביל להציג בוועדת הכלכלה, כבוד היושב ראש, את נושא הגניבות, מה אנחנו צריכים לעשות בשביל למנוע אותן, והנושא השני זה איך לקדם חקיקה אמיתית שמדינת ישראל תשים יד בכיס וכל מי שנמצא פה יוכל לבטח את כל עבודתו, של שנה, שנתיים ושלוש, בדיוק כמו כל בן אדם במדינת ישראל.

איתן כבל: דרך אגב, אתמול הראתה לי חברת הכנסת שולי מועלם חקלאי שקיבל הודעה מהביטוח, מחברת הראל, שבתאריך זה וזה הם יותר לא מוכנים - - -

חיים ילין: נכון.

איילת נחמיאס ורבין: זו פרמיה שהם יודעים שהם יצטרכו לשלם אותה.

חיים ילין: נכון.

חיים ילין: אבל אני לא ראיתי אף פעם בביטוח תאונות חובה, שיש אפליה בין רכב בצפון או רכב בדרום, או רכב במרכז.

חיים ילין: להיפך.

חיים ילין: אז למה ברכב הם יודעים לעשות את הקופה המשותפת?

חיים ילין: למה בביטוח הזה לא?

איתן כבל: ניסית לדבר עם המפקח על הביטוח?

חיים ילין: זה דיון שצריך לתמוך, הוא לא ימנע את הגניבות, הוא צריך לתמוך בעבודה של החקלאי ובזה שלא יפשטו רגל.

חיים ילין: בסופו של דבר, אם לא תהיה חקלאות לא יהיו גבולות.

חיים ילין: הנושא השני שהוא תוצר של הגניבות הוא הנושא הביטחוני, לא הביטחון האישי, אני מדבר ברמה ביטחונית.

חיים ילין: צירי ההברחה הם צירים של טרור.

חיים ילין: אם היה לנו את זה בגבול מצרים וזה היה ממש מסחר של גניבות והברחות בשווי של חצי מיליארד שקל בשנה, מאז שיש לנו את הגדר שם ומאז שצה"ל כמו שצריך שם, אין מצב כזה של גניבות והברחות מגבול מצרים.

חיים ילין: נוצר מצב שאותם אנשים שהתפרנסו בחצי מיליארד שקל, ואני מתריע על זה כבר הרבה מאוד שנים, הם יחפשו את הפרנסה במקומות אחרים, ואז יוצא שהדרום והצפון חוטפים כהוגן ללא הבחנה, כי הדבר הזה מביא לפרנסה.

חיים ילין: הנושא הבא זה הגבול המזרחי.

חיים ילין: בגבול המזרחי אין גדר, אין בו מרכיבי ביטחון.

חיים ילין: ממיתר, אם אנחנו מתחילים לעלות צפונה, אין שם כלום, נאדה.

חיים ילין: כל מי שרוצה לבוא ולגנוב גונב בלילה, הופ, רץ בחזרה, חבר'ה, חפשו עכשיו בשכם, ביאטה, בכל כפר ערבי שאתם רוצים, תחפשו שם את הסחורה ואתם תמצאו אותה.

חיים ילין: זה גם רכבים וכל מה שאתה רוצה, אבל אני מציין את זה.

חיים ילין: לכן גם ביקשתי, כבוד היושב ראש, שצה"ל יזומן לפה.

חיים ילין: אני יודע שהם לא מוכנים.

חיים ילין: במקום שיש הברחות וההברחות האלה ידועות מחר בבוקר יעבור שם גם נשק.

חיים ילין: לא רק שיעבור נשק, גם יעברו בתוך המסתננים אותם אלה שרוצים לפגע בתוך מדינת ישראל.

חיים ילין: אתה צריך להסתכל על הביטחון האישי, על הביטחון החקלאי ועל הביטחון של מדינת ישראל בתפיסה אחת.

חיים ילין: כמו שלמדנו להסתכל על זה בעוטף עזה, אין לנו בררה.

חיים ילין: מבחינתנו כל פולש למדינת ישראל הוא מחבל, גם אם הוא בא להתפרנס, גם אם הוא בא לגנוב.

חיים ילין: מבחינתנו זה הדין.

חיים ילין: אנחנו גם מקפיצים בהתאם את כיתות הכוננות.

חיים ילין: הדיון הזה, אני מבקש, כבוד היושב ראש, שאתה תשמע את כל מה שיש פה, בסופו של דבר צריך לצאת לדרך עם אכיפה, חקיקה שתתמוך באכיפה ועם חברות הביטוח.

חיים ילין: זה לא יפתור עד הסוף את הבעיה, ואני אגיד את זה לזכות יורם הלוי, מפקד מחוז דרום, שמה שהוא עשה, הוא לקח את זה כבר באופן אישי, זה כבר מעבר לתו"ל של משטרת ישראל.

חיים ילין: זה אני אומר לכם עכשיו, מה שהוא עשה, הוא עשה את זה כי כבר פגעו בו באופן - - - זה פגע בו.

חיים ילין: אם יהיו לנו עוד כמה שוטרים שככה ירגישו, יכול להיות שאנחנו ניראה אחרת לגמרי.

חיים ילין: סוף סוף יש בן אדם שנלחם והוא לא עושה את זה בשביל שיקדמו אותו, הוא עושה את זה בגלל שהוא חי בתוך העם שלו, בתוך הדרום, מה שהוא עשה, אין דברים כאלה.

חיים ילין: השילוב בין צבא, בין מג"ב לבין משטרה באותן נקודות שצריך, לא היה דבר כזה.

חיים ילין: אני לא זוכר, אני כבר שמונה שנים הייתי שם בכל נושא הגניבות, לא זוכר, גם בגבול מצרים, ושם הייתה לנו בעיה, שכבר אנחנו נמצאים במדינה אחרת.

איתן כבל: תודה, חיים.

איתן כבל: אנחנו נפתח את הדיון.

איתן כבל: אני מציע קודם כל שחקלאים שמוצאים את עצמם נפגעים יציגו את הדברים, ראשי ארגונים, ראשי מועצות, מי שירצה, בבקשה, להתייחס, אני אשמח.

איתן כבל: אני שוב אומר, כל מי שירצה לדבר ידבר, בוודאי אתם, המשרד לבטחון פנים והן מג"ב, ויש כאן גם את נציג חברות הביטוח, שיוכל להתייחס, אני רואה שיש כאן גם את החיבור של הצעירים, השומר החדש.

איתן כבל: גם לכם ניתן לומר את הדברים, בבקשה.

איתן כבל: בבקשה, כל אחד שם ותפקיד לפרוטוקול.

<הידיי עפאים: אני חקלאי, מגדל עזים מהערבה.

<הידיי עפאים: אני לא נושא שום תפקיד רשמי חוץ מזה שהמשק שלנו בערבה מפרנס 50 משפחות ישראליות שמתפרנסות מעדר של פחות או יותר 300 ראש עזים לחלב, מחלבה, חנויות וכן הלאה.

<הידיי עפאים: אז מצד אחד אני לא נושא תפקיד, מצד שני אני נושא באחריות רבה.

<הידיי עפאים: הנושא שהוצת שוב בעת האחרונה, ואני מודה לחבר הכנסת ילין, ברושי ואחרים, שהזמינו את הוועדה הזו להתכנסות, באמת הגניבה של העדר שלנו שהתרחש אור ל-1 בדצמבר.

<הידיי עפאים: נגנבו באישון ליל 200 עזים אלפיניות חולבות בהריון גבוה או מיד אחרי המלטה.

<הידיי עפאים: זה סדר גודל של נזק ישיר במחיר עזים לבדו של מיליון שקל, במחיר החלב של אותה שנה זה 4 מיליון שקל ומחיר ההשבחה שלהם, של שש שנים וחצי השבחה של עדר, שאין לי מאיפה לקנות עוד עדר כזה, גם אם היה לי ביטוח וגם אם הביטוח היה משלם אין לי מאיפה לקנות את העדר הזה, והפרנסה של 50 עובדים, זה לא משחק.

<הידיי עפאים: גנבו לנו פאנלים סולריים פעם, גנבו לנו גדרות, זה לא זה, זה פרנסה רצינית.

<הידיי עפאים: אז זה סיפור אחד.

איתן כבל: מישהו יודע איפה זה, או שאין בכלל - - -

<הידיי עפאים: מישהו יודע איפה העזים עכשיו?

איתן כבל: כן.

<הידיי עפאים: מרגע שגנבו לנו את העזים, לא נעים לי להגיד את זה בכנסת, אני אמור פה לבכות, אבל מרגע שגנבו לנו את העזים לא ירד לי החיוך מהפנים.

<הידיי עפאים: פעם אחת בגלל שהחבר'ה האלה הגיעו, החבר'ה מהשומר החדש, אבל פעם שנייה ומשמעותית מאוד, שהחבר'ה ממג"ב ימ"ר דרום, החל מהשנייה הראשונה, אני אומר לכם, אני יודע להתלונן המון המון המון על מעללי המדינה והמוסדות, לא ראיתי בחיים שלי, לא שירות כזה לאזרח ולא תמיכה כזאת ותוצאות.

<הידיי עפאים: אני מדבר על תפיסות, אני מדבר על עבודה מאומצת של כבר כחודש ימים, אנחנו עד אתמול בלילה עבדנו עם ימ"ר.

<הידיי עפאים: זה משהו, וגם הובהר לי שזה בלתי סביר.

<הידיי עפאים: אני מדבר על מז"פים שעובדים על דגימות גנטיות, אני מדבר על שיתופי פעולה עם צבא, אני מדבר על גדוד של הנדסה שנכנס איתנו, על מאות ועשרות מתנדבים מרוכזים על ידי ארגון השומר החדש, שהוא באמת ארגון שתומך בנו ומחבק אותנו מכל הכיוונים.

<הידיי עפאים: מצד אחד אני מחייך, מצד שני אני עצוב שאני נזקק לכם.

<הידיי עפאים: מה שהיה צריך לקרות זה שהמדינה הייתה יודעת לתת מענה.

<הידיי עפאים: במקרה שלנו, אני חייב להגיד ולהוריד את הכובע, אנחנו מקבלים מענה.

<הידיי עפאים: אני לא מקבל מענה לעזים, העזים האלה לא ישובו, חזרו אלינו עד עכשיו 53 עזים במצב, סליחה על הביטוי, לא שמיש, במצב גופני ונפשי איום ונורא.

<הידיי עפאים: הן נמצאות בהסגר בעמק הירדן כרגע.

<הידיי עפאים: אנחנו לא נוכל לעשות בהן שימוש, זה דלקות עטין, זה הפלות, זה חמש שכבר נפטרו מתוך הקבוצה הזאת, וכן הלאה וכן הלאה.

<הידיי עפאים: אבל יש הרתעה, יש עצורים, אני מקווה מאוד שזה יבשיל לכתבי אישום.

<הידיי עפאים: יהיה לי גם את מי לתבוע בתביעה אזרחית, אם יהיה להם מה לחלק - - -

איתן כבל: מאיפה הם?

<הידיי עפאים: הגנבים עצמם מהפזורה.

<הידיי עפאים: בסוף, אני מניח שהסטטיסטיקה מראה שרוב הגניבות החקלאיות - - - אגב, הגניבות החקלאיות חוצות מגזרים, הם לא רק במגזר היהודי.

<הידיי עפאים: באותו שבוע שלנו, שלושה ימים אחרי, גנבו 55 כבשים בחוות ואדי עתיר של בדואים, שבוע אחר כך 200 כבשים בחוות נחל עשן של יהודים, והיו עוד ארבע גניבות באותו שבוע, שלא דווחו למשטרה בתוך המגזר הבדואי, שהמשטרה יודעת עליהם, שמג"ב יודעים עליהם ולא יכולים לטפל בהם כי ההרתעה בארץ והחוק בארץ דוחף אותנו לעשות את חוק המדבר.

<הידיי עפאים: עד שאני אראה איזה שהיא תרופה מצד בתי המשפט, מצד המדינה, מצד חברות הביטוח שלא קיימות, אז הבדואי בוחר לעצמו איך להשיג חזרה את העזים שלו.

<הידיי עפאים: אני כן יכול להגיד שני דברים.

<הידיי עפאים: האחד, אנחנו משק לחלב, המדינה שלנו היא מדינה מתכננת ואני שמח שהיא מדינה מתכננת בתחום החקלאי, אני בעד תכנון חקלאי, בטח ובטח בתחום החלב והבשר, כיוון שללא תכנון - - -

עמרי שרון: סליחה שאני מפריע לך, התחומים היחידים שיש תכנון בחקלאות זה חלב וביצים - - -

<הידיי עפאים: נכון.

<הידיי עפאים: אני מאוד מצטער שאלה לא מתוכננים מספיק, אבל תכנון לא חייב להיות מכסות, תכנון יכול להיות בתמיכות, בהעדפה לאזורים, בתמיכה באזורי ספר ובפריפריה.

<הידיי עפאים: חבר'ה, אני לא מדינאי ולא פוליטיקאי ולא קובע מדיניות, אני חקלאי, אני יודע מה אני צריך בשביל להתקיים בערבה, באזור שהוא שעה נסיעה ביום טוב בלי פקקים לסופרמרקט הכי קרוב.

<הידיי עפאים: אז כדי לחיות שם אני צריך חקלאות, זה מה שאני יודע.

<הידיי עפאים: במחיר המטרה לחלב, הוא מבוסס על שורה של פרמטרים שקשורים לעבודה, למזון וכן הלאה.

<הידיי עפאים: אין שם שורה אחת שקשורה לשמירה.

<הידיי עפאים: כל הרדיו והטלוויזיה והחשיפה הבאמת יפה שזכינו לה, שאלו, רגע, אבל איך גונבים לכם 200 עזים באמצע הלילה, אתם לא שמים לב?

<הידיי עפאים: אנחנו השקענו 250,000 שקל, אנחנו, משפחה, 250,000 שקל בגדרות חשמליים, בגלאי אינפרא אדום, במצלמות לילה, במצלמות יום, באזעקות.

<הידיי עפאים: יש לנו שומר שישן בדיר ועדיין גונבים.

<הידיי עפאים: ביום שיש גשם, אחרי ששמונה פעמים מתניעים לך את הגדר ואתה כבר לא - - - גונבים.

<הידיי עפאים: אין לי סעיף כזה במחיר החלב, אין לי סעיף כזה במחיר מטרה.

<הידיי עפאים: השמירה לבד, בשנה, אם אני צריך לעשות אותה בלי עזרה של השומר החדש, אם אני צריך לעשות אותה לבד, השמירה לבד זה עלויות של מאות אלפי שקלים.

<הידיי עפאים: כמה, אתם חושבים, מרוויחים מ-200 עזים?

<הידיי עפאים: למי יש את הכסף הזה?

<הידיי עפאים: אתם יודעים מה המרווחים במחיר מטרה.

<הידיי עפאים: זה אחת.

<הידיי עפאים: הדבר השני, חברות הביטוח הן עסק כלכלי, אני לא בא אליהן בטענה שהן לא מבטחות אותי.

<הידיי עפאים: הן מסכימות לבטח אותי, אבל הם אומרים, 'פעם בשנה גונבים ממך את העדר, תשלם פרמיה של פעם בשנה'.

<הידיי עפאים: אני בא למדינה ואומר, אני לא מבקש טובות מאף אחד, אני חקלאי כי אני רוצה להתפרנס, אני לא יודע להתפרנס מהיי טק, אני מתפרנס מחקלאות כי זה מה שאני אוהב.

איילת נחמיאס ורבין: גם חקלאות זה היי טק.

<הידיי עפאים: החקלאות שלי היא סופר היי טק.

חיים ילין: אם היית רואה את המשק שלו היית מבינה מה זה היי טק.

איילת נחמיאס ורבין: נראה לכם שאמרתי משהו בציניות?

<הידיי עפאים: אני הייתי ציני, אבל אני כן יכול להגיד שבניגוד לעמרי פה, שגדל חקלאי וינק את זה מהסבתא, אני דור ראשון, דור שני לניצול שואה, אנחנו עלינו מפישץ במזרח פולין לחיפה ואני חקלאי בגלל שיעור מולדת.

<הידיי עפאים: בגלל זה נהייתי חקלאי.

<הידיי עפאים: נכנסתי לזה בעיניים פקוחות, אני יודע עסקים, קראתי תחשיבים כלכליים, אני אמור להצליח להתפרנס מזה.

<הידיי עפאים: אבל אני אמור להצליח להתפרנס מזה, אחת, אם לא מפריעים לי, לא רוצה שיעזרו, שלא יפריעו, ושתיים, שאת מה שהמדינה צריכה לתת, שהמדינה תיתן לא כי זה כלכלי עבורה, אלא כי זה ערכי שחקלאי יושב על הגבול וכי זה ערכי שחקלאי יעבד את הקרקע, וכי זה ערכי שיהיה כאן ביטחון תזונתי וכי זה ערכי שיהיו פה עגבניות כל השנה לכולם במחיר שצריך להיות כל השנה וחלב עזים.

<הידיי עפאים: זה מה שאני מבקש.

<הידיי עפאים: בנושא של הביטוח, אני לא יכול לבוא בטענות להראל למה הם לא מבטחים אותי.

<הידיי עפאים: אני לא יכול לבוא אליהם בטענות, הם צריכים להרוויח כסף, למה להם לפתוח ענף ביטוח כזה.

<הידיי עפאים: אבל כמו שיש ביטוח חובה וכמו שיש קרן לנזקי טבע בחקלאות צריך להיות קרן לגניבות.

<הידיי עפאים: אם אתם לא מצליחים לטפל בגניבות, תטפלו בביטוח של זה.

<הידיי עפאים: או זה או זה.

<הידיי עפאים: אם לא יהיו גניבות, יהיו חברות ביטוח, אם יש גניבות, שתהיה קרן נזקי גניבות, כי זה נזק שעכשיו, 31 בדצמבר, מזל שאני פה, יש לי שעתיים בלי טלפון מהבנק.

<הידיי עפאים: מזל, כי כל השאר יש לי 50 משפחות ו-50 משכורות להוציא בלי חלב.

איתן כבל: האמת, אני לא זוכר את עצמי מתרגש כמו עכשיו הרבה זמן, מאז שאני מנהל את הוועדה.

איתן כבל: אנחנו רגילים לשמוע כאן, אני אומר את זה בהתרגשות רבה, בדרך כלל כל מיני עניינים ובעיות ונהי ובכי, וריגשת אותי.

איתן כבל: אני מוכרח לומר שממש ריגשת אותי.

חיים ילין: כאחד שתפס אותו עם שקית מהסופר, הוא לא חקלאי.

איתן כבל: אני אומר את זה, הייתי רוצה לחבק אותך ולהגיד לך, תשמע, כל הכבוד לך.

<הידיי עפאים: אנחנו לא צריכים כל הכבוד - - -

איתן כבל: לא, אני מבין מה שאתה אומר, אני מקנא בך, במה שאתה ואיך שאתה.

<הידיי עפאים: אתה יודע איזה כיף לעבור ב - - -

איתן כבל: אני אומר את זה מכל הלב, אני אומר לך את זה בהתרגשות רבה.

<הידיי עפאים: היישוב שלנו במושב עידן.

איתן כבל: כן, עמרי.

עמרי שרון: אני מארגון מגדלי הבקר לבשר.

עמרי שרון: הבעיה היא יותר מורכבת, הבעיה היא שבסוף כשתופסים, ואני בקשר טוב, עוד פעם, אני מחזק את מה שהידיי אמר, אני לא רוצה לחזור על זה, עם היחידות של מג"ב, הימ"רים שלהם, שהם עוסקים בחקלאות, בכל האזורים, חבר'ה נפלאים שעובדים ועובדים קשה, קשובים מאוד לצרכים שלנו, אבל כשמתגברים בירושלים קודם כל לוקחים אותם.

עמרי שרון: אז אין לי בעיה עם מג"ב, אני שמח שהם שם והם עוזרים מאוד, אנחנו שמחים שהם שם, זה חלק מהבעיה, שבסוף כשצריכים ויש פה שמיכה קצרה, קודם כל לוקחים אותם.

עמרי שרון: כשאתה מסתכל על זה, ויש תפיסות, בסוף זה מגיע לבתי המשפט.

עמרי שרון: הנזק לא נראה נזק גדול, שני עגלים, שלושה עגלים, שני עגלים פה, שניים שם, זה מגיע לבית משפט, זה לא נראה נזק גדול, אבל בסוף זה הרווח של החקלאי, זה כל הרווח שלו.

עמרי שרון: פרה או עגל, בשביל שיהיה עגל זה שנה עבודה, שלושה חודשים אתה מכין את הפרה להיכנס להריון, תשעה חודשים הריון ואז הוא נולד ועכשיו יש לך את הזמן עד שאתה יכול למכור אותו בכלל, שזה עוד סדר גודל של זמן.

עמרי שרון: זאת אומרת משכי הזמן פה הם כאלה שהנזק הוא עמוק וכבד וזה לא תמיד מקבל את תשומת הלב הנכונה.

עמרי שרון: היה שינוי של המדרוג של עבירות הפשיעה החקלאית, של גניבות בעלי החיים, לפני כשנתיים ויש כבר אפשרויות ועוצרים עד תום ההליכים, אבל עדיין, כשזה מגיע לבתי המשפט זה בסוף נראה עבירות קטנות.

עמרי שרון: כשאתה רואה משק, אם גנבו בלכיש 22 עגלים לפני שבועיים זה סיפור, זה המון כסף, זה עול כבד על משק וכשאתה מסתכל על זה בראייה ארצית זה הרבה מאוד.

עמרי שרון: אני רוצה להגיד שזה לא הדבר היחיד שגונבים.

עמרי שרון: יש גניבה של פירות וירקות ואני לא מדבר על מי שעובר בפרדס ואוכל תפוז, אני על זה לא אומר לו כלום, אבל כשהוא מביא את הילדים והם עומדים עם השקיות.

עמרי שרון: אצלנו ברוך ה' יש דרום אדום באזור, כל אחד בטוח שהפרדס זה חלק מהעסק.

עמרי שרון: וכשעוצרים לך אנשים עם שקיות, כל אחד שקית אחת ועברו שם מאות מכוניות באותו יום.

עמרי שרון: ואתה רואה איך גונבים ציוד ואתה רואה איך משחיתים, יש לך משקים שבגלל לחץ נכנעים לגובי דמי חסות.

עמרי שרון: כל החקלאות נמצאת במצב לא פשוט וזה לא רק מהצד של המחירים, זה מהצד של הקושי לעסוק בחקלאות באמת.

עמרי שרון: אני לוקח את התחום הזה של הבקר, אם אני חוזר אליו שוב, אנחנו מחזיקים 10% משטחי המדינה, שטחים שאתה לא יכול לעשות בהם שום דבר אחר חוץ מאשר לרעות בהם.

עמרי שרון: אלה שטחים הרריים בדרך כלל, פריפריה.

עמרי שרון: אם אי אפשר יהיה להחזיק אותם לא יהיה.

עמרי שרון: אני יכול לתת הרבה דוגמאות, אבל אחת הדוגמאות הבולטות שאני מכיר, יש עדר בקר של בוקר ותיק מאוד ממטולה, הוא רועה במורדות המערביים של הר דב.

עמרי שרון: אם הוא לא יושב שם, יש לך או עדרים שייכנסו מלבנון לאכול שם או עדרים ממקומות אחרים.

עמרי שרון: אין מקום שלא ירעו בו, השאלה מי רועה, אם זה מוסדר, אם אתה יודע מה קורה שם.

עמרי שרון: יש לזה השלכות על בריאות הציבור.

עמרי שרון: אתה יודע, אנחנו חיים באזור שמבחינה וטרינרית, זה כאילו נגזרת שלישית של מה שאנחנו מדברים עליו, אבל היה לך של הברוצלוזיס ברביבים.

עמרי שרון: אנחנו לא חיים באוויר, אנחנו חיים באזור שבהיבט הווטרינרי שלו אנחנו חיים בעולם שלישי.

עמרי שרון: כשאתה מסתכל על זה צבר שלם של בעיות שמסביב לחקלאות ולחקלאים וחשוב וצריך לשים לב אליהם.

עמרי שרון: זו הבעיה.

איתן כבל: כן, בבקשה.

<אורי בן יהודה: אני קב"ט מועצה אזורית מנשה, אבל יושב פה בכובע של ממלא מקום רכז הביטחון של המועצות האזוריות.

<אורי בן יהודה: אל"ף, אני מאוד מברך על הדיון הזה, למרות שבכותרת מופיע הנגב חייבים לדבר על כל הארץ.

איתן כבל: זה כל הארץ.

איילת נחמיאס ורבין: אנחנו נדבר על עמק יזרעאל, אל תדאג.

<אורי בן יהודה: צריך לדבר על כל מקום בארץ, זה יגיע וזה מגיע.

<אורי בן יהודה: אמר עמרי נכון, זה לא רק גניבות, זה פרוטקשן, זה נזק.

<אורי בן יהודה: רק בשנת העבודה הנוכחית, כדוגמה, בית אריזה בראש פינה נשרף פעמיים כי לא היו מוכנים לשלם פרוטקשן.

<אורי בן יהודה: התופעות האלה הן תופעות - - - יש להם בדואים שם, וזה לא הכול בדואים, דרך אגב, יש גם הרבה מאוד יהודים טובים שעובדים בשוק הזה.

<אורי בן יהודה: נאמר ואני אחזור על העניין הזה, בסוף, על מנת להתמודד עם העניין של סיוע לחקלאים ושמירה על האדמות בפרנסה שלהם ושמירה על הגבולות, יש שלושה מרכיבים מרכזיים וצריך לתת להם תשובה.

<אורי בן יהודה: האחד הוא מרכיב האכיפה.

<אורי בן יהודה: אין לי טענות בדבר וחצי דבר ללובשי המדים הירוקים, אבל יש לי טענות קשות מאוד למדינת ישראל, שהיא לא נותנת להם מספיק כלים על מנת לעזור לנו.

<אורי בן יהודה: כמעט כל השיטור הכפרי של מג"ב, זה שאמור לפעול במרחבים הכפריים נמצא כבר שלושה חודשים בירושלים.

<אורי בן יהודה: כנראה שאם אני הייתי המפכ"ל הייתי מקבל את אותה החלטה, בסוף השמיכה קצרה.

<אורי בן יהודה: רק בשביל לתת לכם את הדוגמה, הלילה בקיבוץ מגל, אצלי במועצה, גנבו שלושה טרקטורים.

<אורי בן יהודה: השוטר הירוק הראשון שהגיע, ואני אומר את זה שוב, לא כטענה, אלא כי זאת מציאות החיים, הגיע אחרי שעה וחצי מביתו ברכב פרטי.

<אורי בן יהודה: זה מה שמשטרת ישראל העמידה לטובתו.

<אורי בן יהודה: שני טרקטורים עלו על משאית, נסעו לשטחי יהודה ושומרון, אפרופו מה שחבר הכנסת ילין הזכיר על הגבולות הפתוחים.

<אורי בן יהודה: לאחד לא היה מקום על המשאית, אז הוא נשאר.

<אורי בן יהודה: אני אראה לכם אחר כך את התמונה.

איילת נחמיאס ורבין: מטעמים לוגיסטיים.

<אורי בן יהודה: לגמרי, מטעמים לוגיסטיים לגמרי.

<אורי בן יהודה: על הדרך גם פתחו מחסן חומרי הדברה והוציאו ואנחנו לא יודעים לאן החומרים האלה הולכים, הם לא בהכרח - - -

חיים ילין: אני יכול להגיד לך, אני חווה אותם יחד עם עמרי.

חיים ילין: תאמין לי שאנחנו חווים אותם.

<אורי בן יהודה: בעוונותיי, לפני שנעשיתי קב"ט עבדתי במטה ללוחמה בטרור והתעסקתי בתחום של הטרור הלא קונבנציונלי ובוא נעצור את הסיפור פה.

חיים ילין: אבל במדינת ישראל עד שהבינו שהדשן הוא גם פצצה מתקתקת, לקח להם כמה שנים להבין.

<אורי בן יהודה: אנחנו הולכים למקומות אחרים.

<אורי בן יהודה: הסוגיה השנייה, ועמרי נגע בה, היא סוגיית בתי המשפט.

<אורי בן יהודה: הבדיחה אצל החקלאים זה שהחקלאי שגנבו לו אבוקדו יוצא מתחנת המשטרה אחרי שהגנב יצא ולבית המשפט זה אף פעם לא מגיע כי אין בזה עניין לציבור.

<אורי בן יהודה: אז גנבו לו 500 קילו אבוקדו.

<אורי בן יהודה: הבוקר, כשהסתובבתי עם גשש באותו אירוע של מגל, זה גשש של מג"ב צפון, מהוותיקים והטובים, הוא אומר לי 'במועצה אזורית מטה אשר כבר לא קוטפים אבוקדו, כי זה הכול הגנבים קוטפים'.

<אורי בן יהודה: חלק נוסף שקשור לכל הסיפור הזה זה סוג של אובדן אמון במערכת בגלל שאין פתרונות.

<אורי בן יהודה: אני אומר לכם באחריות, אף אחד במדינת ישראל לא יודע באמת מה היקף הגניבות והנזק שנגרם לחקלאים, כי הרבה מאוד חקלאים פשוט לא מתלוננים.

<אורי בן יהודה: לא שווה לו.

<אורי בן יהודה: נקודה אחרונה שאני מבקש לגעת בה, ברשותכם, וגם את זה הזכיר חבר הכנסת ילין בפתיחת דבריו, זה סוגיית המעבר משטחי יהודה ושומרון לשטחי מדינת ישראל, מה שנקרא תופעת השב"חים בצד אחד, אבל גם כאלה שעוברים עם אישורי עבודה לעבודה במרחב התפר ועושים השלמות הכנסה.

<אורי בן יהודה: אין לי דבר וחצי דבר נגד אנשים שבאים להתפרנס בכבוד, אבל יש לי הרבה מאוד טענות למדינת ישראל, שכשתופסים את אותם עבריינים לא מטפלים בהם ביד מספיק קשה.

<אורי בן יהודה: ואני לא נכנס בכלל לדיון הפוליטי, הוא לא מסוג העניין.

<אורי בן יהודה: ברוב מוחלט של הגניבות במרכז הארץ, בצפון ובדרום, המאפיינים טיפה שונים מבחינת הגנבים, רוב מוחלט של הגניבות במרכז הארץ נעשה על ידי כאלה שמגיעים מיהודה ושומרון ברישיון או שבלי רישיון.

איתן כבל: אוקיי.

איתן כבל: בבקשה, אוריין.

<פלג אוריון: אני יושב ראש אגף המשק של תנועת המושבים.

<פלג אוריון: אני לא רוצה כל כך לחזור על מה שאמרו, אבל מדובר כאן על לילה לילה, השטחים פרוצים, זה גניבות של עגלים, גניבות של טרקטורים, גניבות של ציוד.

<פלג אוריון: מכל הבא ליד אוספים כל מה שאפשר, צינורות, ברזל, היינו בתקופות הברזל, ששאבו גם מכסים של ביובים.

<פלג אוריון: היינו בכל הסיפור הזה.

<פלג אוריון: יושבים פה באמת לובשי המדים והם באמת עוזרים, אבל אין בזה די.

<פלג אוריון: אין מספיק תקנים, אין כנראה מספיק משאבים ומה שקורה בפועל זה שהמדינה מעבירה גם את האחריות וגם את העלות לכל נושא הביטחון במרחב הכפרי לתושבים.

<פלג אוריון: אני מדבר על שערים, אני מדבר על מצלמות שעושים בתוך היישובים, אני מדבר על זה שהרב"שים, הפסיקו לתקצב אותם, אני מדבר על זה שיש מתמידים שבאמת כל הכבוד להם, יושב פה מתמיד שהחבר'ה האלה מנדבים מזמנם.

<פלג אוריון: אין משאבים ואין דברים מינימליים באמת כדי לגרום לאנשים שימשיכו, שיעשו את העבודה.

<פלג אוריון: והדבר הכי חשוב, אין הרתעה.

<פלג אוריון: כשאין הרתעה ואין משאבים ואין תקצוב ואין תקנים, אני לא מאשים אותם, אבל בסופו של דבר בשטח זה נראה כמו שזה נראה.

<פלג אוריון: הסיפור של גניבת העזים בעידן באמת העלתה פה לכותרות, וזה היה במשך מספר ימים בעיתונות, שכן מצאו אותם, אחר כך כן מצאו, בהתחלה חיפשו אותם.

<פלג אוריון: ואולי אנחנו צריכים באמת לרכוב על הגל הזה ובאמצעותך, היושב ראש, להציף את הנושא הזה ולהתחיל לראות איך המדינה מחזירה לידיים שלה את האחריות כולל העלות של כל נושא הביטחון במרחב הכפרי.

איתן כבל: בבקשה.

<דוידי הימן: אני מנכ"ל התאחדות האיכרים.

<דוידי הימן: אני רוצה לברך את היושב ראש, דיונים על חקלאות פה מתקיימים - - -

איילת נחמיאס ורבין: סדיר.

<דוידי הימן: אני חושב שוועדת הכלכלה מגלה עניין במצב החקלאות וזה לכבודנו וזה לטובת החקלאות, ותודה.

<דוידי הימן: אני חושב שזה חלק מהדיון על חקלאות בכלל.

<דוידי הימן: אנחנו נמצאים פה משום שאנחנו אובדי עצות.

<דוידי הימן: רק הבוקר, כשביקשתי קצת לאסוף אינפורמציה לקראת הישיבה ביקשתי מחקלאים שישלחו לי תמונות.

<דוידי הימן: קיבלתי עשרות, אני לא רוצה להגיד מאות, תמונות וכל אחד והסיפור שלו.

<דוידי הימן: אז יש תמונה אחת שהראה לי חבר הכנסת ילין, שחקלאי ראה גנב אתמול או שלשום בלילה, לוקח את העגל, הולך פה עם העגל - - -

חיים ילין: היה לו קר.

חיים ילין: נסע עם העגל.

עמרי שרון: לא, זה העגל מלפני שבועיים, כי שלשום גנבו לו שניים נוספים.

חיים ילין: אבל זו השיטה.

חיים ילין: אם זה מצליח על עגל אחד, הם יחזרו לשם ובכמויות יותר גדולות.

<דוידי הימן: אני לא חושב שיש חקלאי, ואני אומר את זה כמעט באחריות, שלא נתקל בבעיה כזו או אחרת.

<דוידי הימן: אז אם זה גניבות של הציבור שמגיע וקוטף בלי הכרה, אם זה השחתה של ציוד, אם זה גניבה של ברמדים ושעוני מים ומחשבים שנמצאים בשטח.

<דוידי הימן: אני ניהלתי אגודת מים באזור כרמי יוסף ויום אחד כיסחו את כל שעוני המים והברמדים התברר לי שהרשות הפלסטינאית החליטה להתחיל לחייב את האזרחים שלה באותה תקופה במים - - -

איילת נחמיאס ורבין: אז היא הייתה זקוקה לברמדים ולשעונים.

<דוידי הימן: הייתה זקוקה, הם באו ולקחו בסדר גודל של לילה אחד 100 או מספר דומה של שעונים וברמדים וציוד השקיה.

<דוידי הימן: לי אישית גנבו טרקטור, ופעם הייתי חקלאי לא קטן וגנבו לי טרקטור ומרסס.

<דוידי הימן: איך אומרים?

<דוידי הימן: גם אני לא ברחתי מהדברים האלה.

<דוידי הימן: הפנייה שלנו לריבון.

<דוידי הימן: אני אומר עוד פעם, אני מחזק את לובשי המדים, הם עושים את מה שהם יכולים, הפנייה שלנו לריבון.

<דוידי הימן: כמו שפנינו לריבון בדברים אחרים, זה בעיה לאומית, זו בעיה ביטחונית, אמר את זה חבר הכנסת ילין, זו בעיה של פרנסה, אנחנו לא מסוגלים להתמודד עם זה וזה עושה נזקים גדולים לחקלאות, כמו שאנחנו מתמודדים עם בעיות אחרות שהוועדה המכובדת הזאת התמודדה ודנה בהם בעבר.

איתן כבל: תודה.

איתן כבל: בבקשה.

<נועם כרמלי: נועם כרמלי, קב"ט מועצה אזורית ערבה תיכונה.

<נועם כרמלי: יש כמה דברים שאני רוצה להתייחס, אני אעשה את זה באמת קצר.

<נועם כרמלי: דיברנו על העניין של איפה שאין חקלאות אין גבולות.

<נועם כרמלי: אני חושב שאצלנו זה מודגש באופן יוצא דופן.

<נועם כרמלי: אין גדרות, אין שום דבר.

<נועם כרמלי: הדבר היחיד שמקיים את הגבול זה החקלאות.

<נועם כרמלי: זו שנה חקלאית קשה ממילא, או בתקופה, בשנים חקלאיות ממילא קשות, שמשקים הולכים ונסגרים, הדבר האחרון שצריך לקרות פה זה שמשק כזה או אחר ייפול גם על גניבות.

<נועם כרמלי: לפני כשנתיים נעשתה איזה שהיא החלטה במשטרה, עד לפני שנתיים מג"ב היו אצלנו ולפני שנתיים מג"ב החליטו שהם מקפלים את הנוכחות שלהם מהמועצה אצלנו ונכנסה המשטרה הכחולה ומאז אנחנו למעשה רואים חתימה מאוד מאוד נמוכה של החבר'ה פה.

<נועם כרמלי: אני אומר את זה לזכותם, כי ברגע שהם נמצאים שם הם יודעים את העבודה במרחב הכפרי הרבה הרבה יותר טוב מאשר המשטרה כחולה.

<נועם כרמלי: אנחנו רואים אותם פחות בפעולות יזומות, לא פחות, בכלל לא רואים פעולות יזומות.

<נועם כרמלי: זה דבר אחד.

<נועם כרמלי: צריך להבין, הפעילויות של החבר'ה שעושים את זה, זה לוחמים ברמת הכשירות הכי גבוהה שיש.

<נועם כרמלי: הם באים ואוספים מודיעין לפני כן ובאים באישון לילה ובדרכים נסתרות ועושים עבודה שהלוואי שכל לוחם בצה"ל יידע להתאמן בצורה מבצעית כמו שהם יודעים.

<נועם כרמלי: מול זה אנחנו מתמודדים ולכן אנחנו צריכים אנשי מקצוע שיעמדו מול הדבר הזה.

<נועם כרמלי: זה מה שצריך להיות.

<נועם כרמלי: זה בהיבט של תקנים.

<נועם כרמלי: אין לי ספק שמג"ב קיבל אתגר או יצא, כי הוא לא יכול היה, לא כי הוא לא רצה, זה ברור לגמרי.

<נועם כרמלי: אנחנו מועצה שהאחריות הביטחונית היא על הצבא.

<נועם כרמלי: בכל יישוב יש רבש"צ, הסמכות של הרבש"צ היא ברגע שיש מישהו שהוא חשוד בפח"ע, אבל אם בא ומסתובב מישהו שברור שכוונותיו לא טובות והוא רוצה לדבר איתו או לעכב אותו, לעשות איתו משהו - - -

איתן כבל: אין לו סמכות.

<נועם כרמלי: הוא רבש"צ, הוא צבאי.

<נועם כרמלי: אני חושב שזה פתיר, זה עניין של משפטנים.

<נועם כרמלי: לדעתי זה פתיר ואפשר לעשות את זה.

איתן כבל: תודה.

<נועם כרמלי: זהו, אלה הדברים החשובים שהיו לי.

<נועם כרמלי: תודה.

איתן כבל: השומר החדש, בבקשה.

איתן כבל: שם ותפקיד.

<יואל זילברמן: יואל זילברמן מהשומר החדש.

איתן כבל: מאיפה אתה בארץ?

<יואל זילברמן: ממושב נטור ברמת הגולן.

<יואל זילברמן: אני אגיד ככה בקצרה.

<יואל זילברמן: הגורל הפגיש אותנו ב - - - אנחנו מכירים מלפני, יש לנו היכרות מקדימה, אבל אנחנו בעצם לא עובדים במשק של עפאים באופן קבוע.

<יואל זילברמן: הארגון היום עובד ב-50 מוקדים בנגב ובגליל, מאלטשולר שגנבו לו עד אזור עמק החולה ובדרום מלכיש עד חצבה.

איתן כבל: כמה אתם?

<יואל זילברמן: אנחנו שומרים על 600,000 דונם היום, בשנה האחרונה הגיעו 20,000 מתנדבים לשטח.

<יואל זילברמן: יש 144 עובדים בארגון במשרה, משהו כמו 80 משרות מלאות.

איילת נחמיאס ורבין: אפשר לעשות אצלכם גם שנת שירות, נכון?

חיים ילין: רק שתבינו, כשהוא מדבר על 600,000 דונם, סך הכול הקרקע החקלאית, כולל מרעה זה 2.8 מיליון במדינת ישראל.

חיים ילין: שתבינו על מה אנחנו מדברים.

איתן כבל: איך אתם מתוקצבים?

<יואל זילברמן: קצת יותר מ-50% זה גיוס משאבים שלנו, יש לנו מהלך של הכנסות עצמאיות - - -

חיים ילין: אל תשכח את דני ליברנט, שהוא התורם הראשון שתרם לשומר החדש.

חיים ילין: יהודי יקר ממקסיקו, שותף למועצה אזורית אשכול.

חיים ילין: צריך להגיד לו מילה טובה.

<יואל זילברמן: כן.

<יואל זילברמן: יש לנו הכנסות עצמיות מעבודות חקלאיות שאנחנו עושים ומהממשלה משהו כמו 15%, קצת יותר, שואפים להרחיב את הממשק הזה, ועוד מקרן קימת לישראל במרחב צפון.

איתן כבל: כמה השת"פ שלכם עם קרן קימת?

<יואל זילברמן: גדול, אנחנו אחראים על כל מחוז צפון שלהם בעבודות היערניות, אחראים על כל הפעילות שם.

איילת נחמיאס ורבין: זה מה שמייצר לכם הכנסות עצמיות.

איילת נחמיאס ורבין: ?

<יואל זילברמן: חלק.

<יואל זילברמן: יש 35 עובדים שם, אבל יש 4,000 מתנדבים שעובדים יחד איתם.

<יואל זילברמן: אני אגיד לכם, אני חוויתי את זה ברמה המשפחתית ואני מכיר בדיוק על מה אתה מדבר, אנחנו התעוררנו שלוש-ארבע שנים ברציפות בבקרים של החורף, בדיוק בלילות האלה, ובין 6 ל-12 קילומטר של גדר מרעה חתוכה.

<יואל זילברמן: היינו מתעוררים בבוקר ומוצאים את כל הגדר של המרעה שוכבת על הרצפה, לא בשביל להשתמש בחומרים, אלא פשוט בשביל לאפשר הפקרות מוחלטת בשטח.

<יואל זילברמן: הם היו פולשים לנו לשטח לפני שמונה שנים, בממוצע חמישה עדרים שונים, שלושה עדרים של אותה משפחה ועוד שני עדרים של משפחות אחרות מהכפרים באזור.

<יואל זילברמן: אבא שלי נשבר בעיקר נפשית ברמה הזאת, הוא הבין שהוא לא חקלאי, הוא מתעסק בלהילחם עם אחרים בבוקר ובלילה.

<יואל זילברמן: וכמו שאמרו על המצוקות של המשטרה, מפקד תחנה אמר לאבא שלי ביום בהיר מסוים, 'תקשיב, אין לי כוח אדם, זה או לתת להם כסף, למשפחה הזאת, שיעזבו אותך, או לתת להם חלק מהשטח, אני לא מסוגל לעזור לך', וזה מה שפירק בעצם את העניין.

<יואל זילברמן: אבא שלי רצה לסגור את העסק ומשם אני מגיע, מהמקום הזה.

<יואל זילברמן: אני חושב שצריך להפסיק לדבר על גניבות, צריך לדבר על שוד, כי זה לאור יום.

<יואל זילברמן: אני נתקלתי במציאות שלנו, המשפחתית, באנשים שאוספים חסה מהשדה בפרצוף שלך ולוקחים את החסה 'מי אתה בכלל?' אומרים לך 'ככה, אני לוקח'.

<יואל זילברמן: אנשים שפולשים לך עם עדרים לתוך שטח המרעה ואומרים לך 'מי אתה בכלל?

<יואל זילברמן: זה שלי, זה של כולם'.

<יואל זילברמן: אנשים שזורקים אשפה מול העיניים שלך בתוך היער.

<יואל זילברמן: אנשים שכורתים עצים מול העיניים שלך.

<יואל זילברמן: אנשים שעושים בנייה מול הפרצוף שלך, ברמה היומיומית, בונים מכלאות ובונים מה שהם רוצים.

<יואל זילברמן: כלומר היום במדינה מי שהוא בריון הוא בעל הכוח, הוא בעל הסמכות, מאלף ואחת סיבות, אפשר להגיד שזה בית משפט ואפשר להגיד שזה המשטרה וכן הלאה.

<יואל זילברמן: אגב, פה חשוב להגיד, אנחנו, אחרי הרבה שנים של מאבקים במשטרה במרכאות, אז ישראל יצחק, סמפכ"ל המשטרה ומפקד מג"ב, הצטרף אלינו לאסיפה הכללית ובמהלך משותף, יש פה חבר'ה שנמצאים ביחידה משותפת עם מג"ב, זה שיתוף פעולה שמאוד מאוד חשוב לנו, כי בסופו של דבר אנחנו בשום פנים ואופן לא מתכוונים ולא מוכנים להצטייר או שיחשבו שאנחנו באים להחליף את המדינה.

<יואל זילברמן: מצד אחד אנחנו רוצים לחנך דור צעיר, הייתי בדיוק בשעה הזאת לפני שבוע בוועידת ישראל לחקלאות אני מתבייש להגיד שהממוצע בחדר היה 62, כולל הצעירים שהבאנו מחצבה, בני ה-16, שישבו שם.

<יואל זילברמן: כי באמת החקלאות, העדות לזה היא החדר הזה, כאילו איפה כל החברים, כמה חברי ועדה יש וכמה נמצאים פה באמת וזה שהחדר הזה מרוקן מאנשים זה באמת לא מעניין אף אחד, בוא נגיד את האמת.

<יואל זילברמן: בודדים זה מעניין, אני אומר 'אף אחד' בהכללה.

<יואל זילברמן: אבל יש פה נושא בקנה מידה לאומי.

<יואל זילברמן: המדינה לא מבינה, היא תבין את זה, כי יקומו בה ישויות עצמאיות באזורים מסוימים.

<יואל זילברמן: אנחנו רואים את זה בעיניים.

<יואל זילברמן: יש אזורים שרשויות האכיפה לא נכנסות אליהם, זו המציאות.

<יואל זילברמן: מקומות שהמדינה מגדירה אותם, שמה נגמרה הריבונות, שם יותר אין משילות.

<יואל זילברמן: וזו הפנמה שזו המציאות.

איתן כבל: תאמר לי, ברשותך, מגיע מתנדב, אתם מאמנים אותו?

איתן כבל: זה הרי ברור שזה סוג מאוד מסוים של התנהלות אל מול - - - מי נותן את ההדרכות?

איתן כבל: תן לי תמונה קצת של - - -

<יואל זילברמן: אני אתן את התמונה בקצרה.

איתן כבל: אני אמור לבוא אליכם.

<יואל זילברמן: האמת שהבקשה היחידה שלי מהוועדה שתבואו לשטח, שתכירו את הדברים מקרוב.

<יואל זילברמן: מצוין.

<יואל זילברמן: אני אגיד בקצרה, אנחנו חושבים שסיפור השמירה על הקרקע זה לא רק השמירה בלילה.

<יואל זילברמן: מה שמוצאים שם, עצם הנוכחות בקרקע של החקלאים, זה החלק הראשון של החקלאות בישראל.

<יואל זילברמן: אנחנו, ה-20,000 מתנדבים, באים להתנדב ביום.

איתן כבל: לצערי יש לא מעט ששכחו את זה.

<יואל זילברמן: הם מחזקים את החקלאים ביום.

<יואל זילברמן: אני אספר לכם כמה דיונים היו עם רשות מס ההכנסה, שלא הסכימו שהם יעזרו לחקלאים ביום, כי הם אמרו 'החקלאים עושים עליכם כסף'.

<יואל זילברמן: אנחנו אמרנו, אתם בכלל לא מבינים את הסיטואציה, החקלאי הזה רק מפסיד ואם לא יהיו לו מתנדבים שיעזרו לו הוא לעולם לא יהיה שם.

<יואל זילברמן: כי בסכימה, במבנה התקציבי של זה, בחלוקה זה פשוט בלתי אפשרי, מצד אחד, מצד שני החקלאות היא מאוד מאוד רווחית.

<יואל זילברמן: אפשר להיות חקלאים נהדרים ולהצליח מאוד, אנחנו רואים חקלאים מפוארים, כל עוד אתה יכול להיות חקלאי.

<יואל זילברמן: עשיתי טיול עם אח שלי בסקוטלנד, בטרמפים, עברנו מחווה לחווה, החקלאים שם, אני לא אגיד שהם רגל על רגל, אבל הם מתפרנסים.

<יואל זילברמן: הם חיים, כמו שחקלאי צריך לחיות.

<יואל זילברמן: החלק השני זה מתנדבים שבאים לעשות סיורים בלילות, שמירות.

<יואל זילברמן: זה מתחלק לשניים, החלק הראשון זה מתנדבים שאין להם שום סמכות משטרתית.

<יואל זילברמן: אתה ואני יכולים היום להיות - - -

איתן כבל: נוכחות.

<יואל זילברמן: להיות מיופי כוח של חקלאי ולעשות נוכחות בשטח שלי.

<יואל זילברמן: לא תבין כמה המדורה הקטנה הזאת משנה, עושה מהפכה בשטח.

<יואל זילברמן: כשיש אירוע בשטח, יש משטרה, אנחנו קוראים למשטרה, אנחנו עובדים איתה בצמידות, אנחנו יודעים בדיוק מי זה המ"פ האזורי בכל גזרה ואנחנו יודעים למנוע סיטואציות של - - - אני יכול לתת לך דוגמה פשוטה.

<יואל זילברמן: שמונה שנים, אלפי מקרים.

<יואל זילברמן: הייתה לי ישיבה ארוכה מאוד עם שישה חבר'ה צעירים בדואים, בשבוע שעבר אצל אבא שלי בשטח, פגשתי אותם באזור 2:00 לפני בוקר.

<יואל זילברמן: הם ישבו על - - - אני על תה שבישלתי לכולם, אבל המפגשים האלה זה יומיומי ואפס אירועים אלימים.

<יואל זילברמן: זה בגלל תפיסת העולם שלנו, שהיא קורית בהכשרה, כמו שאתה אמרת.

<יואל זילברמן: מי שמגיע עובר הכשרה, הוא בעיקר לומד מה אסור לו לעשות והוא מבין שהשמירה אצלנו זה לא איזה משהו הרואי.

<יואל זילברמן: זה נשמע רומנטי בהתחלה, כשאתה מגיע זה - - - זאת אומרת היום מפה אני נוסע ללכיש, כמו שאמרו, זה אזור מופקר לחלוטין, אין שם משהו הרואי, אתה נוסע בטנדר כל הלילה, בדרך כלל שוקע בשלוליות, צריך טרקטור שיבוא לחלץ אותך.

<יואל זילברמן: זו הסיטואציה, והמפגשים זה מפגשים בעיקר לסמן שיש פה אנשים בשטח.

<יואל זילברמן: החלק השני זה יחידה משותפת עם מג"ב, שם עושים דברים הם יותר מבצעיים, נקרא לזה, וזה כבר עם מדים של מג"ב.

<יואל זילברמן: אני יכול להגיד לך שהמשפט כנראה שאלוהים אומר ליהושע, בכל מקום שתדרוך כף רגלך, לכם יהיה, כנראה שזה משפט מוצדק.

<יואל זילברמן: מי שיילך כל יום בשטח שלו, ישקה את הצמח, יעבד את הקרקע וכן הלאה, הוא זה שהקרקע תהיה שלו והמציאות מדברת בעד עצמה.

<יואל זילברמן: פה חשוב להגיד, יש חוקים שנחקקו פה, הם לא מיושמים בשטח.

<יואל זילברמן: לכן אני אומר, אפשר שיישבו פה ויחוקקו פה חוקים, במבחן התוצאה בשטח המרחק בין הדיבורים, מה שנקרא יש סיפורים ויש הצלחות, הסיפורים, יש בלי סוף, הצלחות בשטח יש מעט מאוד, לצערי.

<יואל זילברמן: והדוגמה פה של עפאים היא דוגמה מאלפת להצלחה, אגב של מג"ב ושל הצבא, שחוברים ביחד ומתלבשים על אירוע עד הסוף.

<יואל זילברמן: זה לא שזה רק נתן איזה שהוא פתרון שבעלי החיים חזרו, זה מסמל סיפור שקורה בשטח.

<יואל זילברמן: אני הייתי גם בצפון וגם בדרום, החבר'ה שנמצאים בדרום, אריאל שהסתובב מהבוקר עד הלילה יחד עם כוחות מג"ב בשטח יספר על התגובות של הבדואים בשטח, תבין איזה הערכה, וואלה יש פה מדינה, יש פה אנשים שאכפת להם.

<יואל זילברמן: אני חושב שהמדינה פה צריכה לעשות שינוי פאזה.

<יואל זילברמן: ופה חשוב להגיד מילה, לעולם לא יהיו מיליון שוטרים שישמרו על, לא יודע כמה, על 5 מיליון דונם שטח, ופה חשוב מאוד להתייחס לאזרחים יותר ברצינות, שההמלצות לא יהיו המלצות של 'תגדרו את עצמכם בגדרות חשמליות או במצלמות', או בדברים שמכניסים אותך פשוט לגטאות מחדש, אלא בואו תנו פתרונות לאנשים האלה מהרמה של סוגיית הביטוחים ועד לסוגיה שלאנשים האלה יש משהו שהמדינה נותנת להם, איזה שהיא מידה של סמכות בשטח שלכם, שיש סמכות לפעול.

איתן כבל: תודה, תודה לך.

איתן כבל: חברת הכנסת איילת ורבין נחמיאס ונמשיך.

איילת נחמיאס ורבין: כמו שאמר דוידי, בצדק פה בוועדה, גם בזכותו של היושב ראש וגם בזכות עוד כמה חברי כנסת, אני חושבת שמחזירים עטרה ליושנה לכמה תחומים שישראל קצת עמעמה את הממשק איתם, חקלאות, תעשייה ודברים אמיתיים שאנשים אמיתיים מתפרנסים מהם.

איילת נחמיאס ורבין: אז תודה, איתן, על הקשב הזה.

איילת נחמיאס ורבין: אני אומר כמה דברים.

איילת נחמיאס ורבין: קודם כל, איתן, אני חושבת שאנחנו צריכים לנסות להזמין מהממ"מ דוח בנושא של הגניבות החקלאיות, להבין יותר טוב את המספרים.

איילת נחמיאס ורבין: אני לא זוכרת שנתקלתי בדוח כזה ואני חושבת שיכול להיות לזה - - -

<דוידי הימן: יש דוח מ-2007, האחרון.

איילת נחמיאס ורבין: אז חלפו כמעט עשר שנים, דוידי, אני חושבת שזה יהיה נכון לבדוק - - -

עמרי שרון: יש סיכומים שנתיים של מג"ב, מאוד מסודרים, עם כל הנתונים - - -

איילת נחמיאס ורבין: ובעיניך, עמרי, הם מכסים את ה - - - הם מודדים את זה גם במונחי כסף?

עמרי שרון: הנתונים של מג"ב לא נוגעים בכסף, הם נוגעים לראשי צאן, קילוגרמים וכלי רכב ו - - -

איילת נחמיאס ורבין: אז, עמרי, הממ"מ יודעים לעשות את זה גם במונחים של גניבה, גם במונחים של כסף, אנחנו נדע את המספרים.

איילת נחמיאס ורבין: זאת ועדת כלכלה, אחרי הכול אני חושבת שזה חשוב לכולנו שאנחנו נדע.

איילת נחמיאס ורבין: תשע שנים חלפו מאז, אני חושבת שראוי שיוזמן דוח חדש כזה.

איילת נחמיאס ורבין: קודם כל אני חושבת שאנחנו צריכים לצאת באיזה שהיא קריאה.

איילת נחמיאס ורבין: אני אומר מילה אישית לפני כן, מי שמכיר אותי קצת יודע ששורשיי נמצאים בעמק יזרעאל ואני עברתי גניבות שאני הייתי צריכה להתערב בשביל המשפחה שלי ברשות הפלסטינית, גניבות ברמות של מיליון שקל, איתן, זאת אומרת במונחים של עדרים שאי אפשר לתאר.

איילת נחמיאס ורבין: מיליון שקל, זהו, זה הורג חקלאים.

איילת נחמיאס ורבין: שלחתי אס.

איילת נחמיאס ורבין: אמ.

איילת נחמיאס ורבין: אס לבן דוד שלי, מה אתה רוצה שאני אגיד בדיון על הגניבות החקלאיות, הוא אמר לי 'אל תדאגי, עוד מעט לא תהיה חקלאות, לא תצטרכו בדון בגניבות החקלאיות'.

איילת נחמיאס ורבין: אני חושבת שאנחנו צריכים להבין שזה המצב, בעיקר השחיקה המנטלית באמת.

איילת נחמיאס ורבין: יואל, אני מודה לך, אני מכירה את השומר החדש, אני חושבת שהם עושים עבודה מדהימה ובעיקר מאוד אהבתי את הדיבור הזה שזה לא הרואי, החיפוש הוא באמת איך להגיע למצב שבו הטיפול בעניין של הגניבות החקלאיות מתבצע מתוך הבנה שזאת מצוקה ובסוף מדובר בבני אדם וככה אנחנו רוצים לטפל בזה.

איילת נחמיאס ורבין: אני חושבת שאתם עושים עבודה בלתי רגילה.

איילת נחמיאס ורבין: הדבר שהכי התחברתי אליו זה העובדה, אני מוכרחה להגיד, שבאמת יש מקומות שלא נכנסים אליהם, איתן.

איילת נחמיאס ורבין: יש מקומות בישראל שהמשטרה פשוט לא נכנסת אליהם.

איילת נחמיאס ורבין: שוב, סליחה שאני חוזרת, אבל כשמרתכים גדרות ומרתכים כספות, כי זה שוק שעובד בצורה מאוד מאוד מורכבת, יודע מי שמכיר, בסוף אפשר לשרוף פה משפחה.

איילת נחמיאס ורבין: זאת אומרת אם נכנסים באישון לילה ומרתכים עם מרתק, אפשר לשרוף בתים.

איילת נחמיאס ורבין: במידה מסוימת זה נס שלא קרה עד היום, שלא נהרג, שלא קרה שום אסון למשפחה, למעט האסון הכלכלי, שאין להמעיט בערכו.

איילת נחמיאס ורבין: אז אנחנו מוכרחים לדבר גם על הממשק הזה, חייבים לדבר על הנושא של הפסקת תקצוב הרבש"צים, זה דבר שהוא לא יכול להימשך, בסוף זה באמת שטחים על גבי שטחים על גבי שטחים שהם מלאים או בבעלי חיים או במטעים או בפלחה.

איילת נחמיאס ורבין: אני רוצה לומר משהו בעניין של הביטוח.

איילת נחמיאס ורבין: יש חברה שנקראת קנט.

איילת נחמיאס ורבין: קנט יודעת לבטח כנגד נזקי חקלאים, אני מכירה אותם מקרוב, אבל צריך להגיד משהו, אם המדינה תקדם את זה ותעודד את זה, קנט תדע לבטח גם גניבות חקלאיות, איתן.

איילת נחמיאס ורבין: המיומנות הביטוחית לא שונה בהרבה.

איילת נחמיאס ורבין: אתה יודע מה הדמיון בין גניבה חקלאית לבין אסון טבע חקלאי או נזק, שאתה יודע דבר אחד, הם ימשיכו לקרות.

איילת נחמיאס ורבין: כיוון שכך, אתה יודע לחשב את הפרמיה, כי אתה יודע מה הסיכון.

איילת נחמיאס ורבין: היום, אין מה לעשות, על הגניבות החקלאיות גם יש סטטיסטיקה, לא נוגעים בה כי בסופו של דבר חברות הביטוח - - - זה לא סתם הרי שלא חברות הביטוח מבטחות נזקים חקלאיים, כי אתה יודע שמה שלא יהיה אתה תצטרך לשלם עבור הנזקים האלה.

איילת נחמיאס ורבין: אז יש לך שנה כזאת ויש לך שנה כזאת, אז מתאימים את הביטוח, אז לעיתים זה אחת לשנתיים ופרחי נוחי כבר אין בכלל.

איילת נחמיאס ורבין: אני חושבת שאנחנו יכולים לפנות לשר החקלאות, שלטעמי אפשר להפעיל את החברה הזאת בצורה הרבה יותר טובה, היא אחת מהחברות הממשלתיות הקטנות, אבל הטובות, ולנסות לבנות ביטוח גם כנגד גניבות חקלאיות.

איילת נחמיאס ורבין: אין סיבה שלא יעשו דבר כזה.

איילת נחמיאס ורבין: זה, לצד זה שצריך לעודד אכיפה, לצד החזרת התקצוב של הרבש"צים, לצד עידוד יוזמות מקומיות, הן כבר לא מקומיות, 600,000 דונם זה לא מקומי, אבל יוזמות כמו השומר החדש, יש לה ערך, אפילו יש ערך של מה שאנחנו היינו פעם, מריח מטעם של פעם, שבאמת צעירים, וגם אני רוצה לראות צעירים שנכנסים לחקלאות, וזה לא יקרה, אגב, אם אנחנו לא נוודא שהחקלאות תהיה ענף שאפשר לחיות ממנו בכבוד.

איילת נחמיאס ורבין: הדברים האלה משולבים ביחד, אם נאגם את כל המשאבים אני חושבת שאנחנו נוכל לעשות שינוי.

איתן כבל: אני מעדיף שקודם כל נסיים, כי אתה בנקודה כזו שנסיים, אז יהיו לך יותר תובנות, אם בכלל, לתת לנו.

איתן כבל: חבר הכנסת מקלב ואז אני אתן לך.

אורי מקלב: אני מתנצל, כבר מחכים לי בחדר, לכן התעכבתי ואני מתנצל.

אורי מקלב: קודם כל תודה לך, אדוני היושב ראש, על קיום הדיון.

איתן כבל: תודה לחיים ילין.

אורי מקלב: וליוזמים של הדיון.

אורי מקלב: אתה קודם הלנת על כך, אז זה לא יום של דיונים בכנסת ועם כל זה מצאו לנכון בגלל דחיפות העניין, לכן אתה לא רואה את השולחן הזה מלא.

אורי מקלב: אני מגן על חבריי בעניין הזה, אבל לא בגלל שלא שותפים, ודאי אני בטוח שהם, כמונו, אחרי ששמענו את המיצג שהצגתם פה, גם מודאגים וגם אתם באמת הצפתם כאן מצב מאוד קשה שאתם צריכים להתמודד מולו.

אורי מקלב: כפי שאנחנו יודעים, הם זרקו את זה לפתחנו ואנחנו צריכים, כדי לקדם את הנושא הזה, להגדיר את זה כמכת מדינה.

אורי מקלב: החמרה בענישה, המשאבים, גם עונשים חמורים יותר, תפיסות אחרות, אם אנחנו רוצים לקבל ממשטרת ישראל או מכל מי שאמון על הביטחון, אם אתה באמת מעלה את זה מדרגה.

אורי מקלב: אתה משדרג את הבעיה, כמו שאנחנו רואים בנושאים רבים.

אורי מקלב: יש הרבה נושאים שצריכים לטפל, אבל אם אתה מצליח להעלות את זה, וזה לא נשאר רק בשדה ובחקלאות, וזה לפתחנו ברמות אחרות, גם המענים הם מענים אחרים.

אורי מקלב: לא צריך הרבה להבין את הקשיים שהם מתמודדים איתם.

אורי מקלב: ההרגשה הזאת שהם חסרי אונים זו הרגשה מאוד גרועה ולא סתם אתה, היושב ראש, התרגשת, וגם נסחפנו בעניין הזה, מכיוון שכמו שכולנו יודעים, גניבה מהחנות או גניבה של רכב אינה דומה לגניבה שפורצים לך לתוך הבית.

אורי מקלב: מכמה סיבות, גם הביטחון האישי, אבל גם הפגיעה שיש באנשים.

אורי מקלב: כשנכנסים לחקלאות, כשפוגעים במשהו, כפי שאמר עמרי ואחרים, שמטפחים ומשקיעים בו, יש פה משהו, בחקלאות יש משהו בהשקעה האישית, לכן הפגיעה כאן - - - גם לא רק הפיצוי, אם אנחנו היום אפילו נצליח לסדר להם מנגנון של פיצוי זה לא מה שיפצה אותם.

אורי מקלב: אנשים שטרחו ועמל, זה הרבה מעבר לרק הפיצוי הכספי.

אורי מקלב: יש פה חקלאות, זה מקצוע שאנשים משקיעים הרבה יותר ולכן הם מחוברים לעניין הזה, הם מחוברים נפשית יותר.

אורי מקלב: גם הרקע שלי הוא קצת חקלאות.

אורי מקלב: משפחת מקלב שעלתה לארץ לפני 130 שנה התעסקו והיו אנשים ודאי חרדים מאוד אבל חקלאים, הם הקימו פרדסים וכרמים.

אורי מקלב: הם גם ממטולה, ממייסדי מטולה, מייסדי פתח תקווה, ממייסדי מוצא.

אורי מקלב: קרוב המשפחה שלי שהגיע, אבא של הרמטכ"ל, כשהוא הגיע למוצא לגור בגלל שהוא היה חייב לברוח ממטולה, בעקבות אירוע גניבה בלילה שהסתיים לא טוב, הוא היה בשמירה באותו לילה על השדות ואמרו לו 'אדוני, מכיוון שאתה לא רוצה נקמת דם עוד הלילה, אז תעזוב'.

אורי מקלב: באותו לילה הוא עזב והוא חיפש משק חקלאי אחר ומצא במוצא, שם התוצרת החקלאית הגיעה לירושלים.

איתן כבל: היה לכם רמטכ"ל.

אורי מקלב: עד שנרצחו, הוא וכל המשפחה, זה סיפור שידוע.

חיים ילין: לפי ההלכה לעבד את הקרקע זאת מצווה.

אורי מקלב: כי האדם הוא עץ השדה.

איילת נחמיאס ורבין: רציתי להגיד, זה בקושי שיח כרגע.

אורי מקלב: וכפי שאמרה חברת הכנסת נחמיאס, יש כאן פתרונות.

אורי מקלב: אתם אמרתם נושא של ביטוח, אם אנחנו באמת מדרגים את זה אנחנו יודעים שהפרמיות של האופנועים הן פחות מהעלות שלהם, מדוע?

אורי מקלב: אנחנו עושים מערכת איזונים.

אורי מקלב: אנחנו - - - רכבים ישנים, מדוע?

אורי מקלב: אנחנו יודעים ש - - - אם יש דברים שאנחנו צריכים וטוב לנו ויש דברים שצריכים מערכת איזונים ויודעים לבנות את זה - - -

איילת נחמיאס ורבין: ויש זרוע ביצועית של הממשלה.

אורי מקלב: ואפשר לעשות את זה.

אורי מקלב: מה שאנחנו צריכים, אני אומר את זה, אני התרשמתי מהאנשים, ראיתי גם את שפת הגוף, כל מה שהם אמרו פה, והם מאוד מחמיאים למשטרה ולירוקים, זה בסדר, גם לא נעים להם וגם הם מעריכים, רוצים לשמור איתם על יחסים טובים, כל מה שהם אמרו פה תכפילו בשניים.

אורי מקלב: כל מה שהחקלאי אמר פה על הקשיים, הגם שהם מאוד מודים לכם, הם מכבדים אתכם, הם יודעים מה שאתם משקיעים, אנחנו לעצמנו צריכים להכפיל את מה שהם אמרו, פי שניים במינימום, בחומרה של הדברים.

אורי מקלב: תודה.

איתן כבל: תודה.

<רואי קליגר: שמי רואי קליגר ואני נציג משרד החקלאות.

<רואי קליגר: באתי להקשיב ולהעביר את הדברים למשרד החקלאות בכדי להיטיב את הטיפול.

<רואי קליגר: אני בן של איכר, של חקלאי, ולבי עם מה שנאמר כאן.

<רואי קליגר: אני רוצה לתת כמה נתונים ובעיקר מה משרד החקלאות עושה, בקצרה.

<רואי קליגר: ראשית כל, אנחנו כמשרד החקלאות, יש לנו יחידת אכיפה, אני במקרה עומד בראשה, ואנחנו יודעים להיות המשלים של רשויות האכיפה, מג"ב ומשטרה.

איתן כבל: תאמר לפרוטוקול איזה יחידה.

<רואי קליגר: היחידה המרכזית לאכיפה וחקירות של משרד החקלאות, בסוגריים, ביצוע.

חיים ילין: אני לא רוצה לפגוע בך, אבל שמונה שנים אני הייתי ראש מועצה ולא ראיתי אף פעם את היחידה הזאת.

<רואי קליגר: אתה שכחת שנפגשנו, אבל - - -

חיים ילין: זה שפגשתי, פגשתי הרבה מאוד אנשים, אבל - - -

<רואי קליגר: יש לי מפקחים מהמועצה שלך.

<רואי קליגר: תפנים את זה.

איתן כבל: לא חשוב.

איתן כבל: הוא גם לא ראה אותך, דרך אגב.

חיים ילין: רק השכנים ראו אותי.

איתן כבל: הייתי חייב להגן על עובד ציבור.

<הידיי עפאים: חיים, במקרה שלנו רואי והמחלקה שלו סייעו מאוד מאוד בכל הנושא - - -

חיים ילין: לא אמרתי שלא, אני לא ראיתי, זה הכול.

איתן כבל: בבקשה, רואי.

חיים ילין: רק בביצים שגונבים מעזה אלינו אני - - -

<רואי קליגר: עוד פעם תוסיף עוד רק ורק ורק, שבסוף אנחנו נמצא איזה שהוא שלם תמונה מעודדת.

<רואי קליגר: בסדר, אוקיי.

<רואי קליגר: אנחנו, כמו שאמרתי, יודעים להיות המשלים בהיבט המקצועי, לא במקום.

<רואי קליגר: יש אחריות והדברים מאוד מאוד ברורים.

<רואי קליגר: מהדוגמה שהידיי נתן, אז זו באמת דוגמה איזה משלים אנחנו בכדי לתת את התמונה או להמחיש את זה.

<רואי קליגר: אז כמובן כוח מבצעי אכיפתי, זה לא אנחנו, זה מג"ב, אבל ללוות כמשרד חקלאות מוקד של יחידת האכיפה עם כל מה שצריך, או להגיע בבוקר, לפגוש אותם לפנות בוקר בכניסה ליישוב, בגלל שהמשאית התקלקלה ולא יכולה לעשות את דרכה עם העזים עד גשר אדם ולתחנת ההסגר, אז יחידת האכיפה יודעת בזמן קצר לבוא עם עגלות ולהעמיס את העזים ולרוץ לבקעת הירדן.

<רואי קליגר: זו דוגמה אחת מני דוגמאות רבות נוספות.

<רואי קליגר: דבר נוסף שחשוב לי לומר, וזו אולי בקשה מהוועדה אל שר הביטחון.

<רואי קליגר: בשבוע שעבר, עוד דוגמה, כשסייענו לכוחות הצבא בגזרת נחשונים אורנית, חייבים לשמור על תיקון הפרצות בגדר הביטחון.

<רואי קליגר: דיברו על קמומות שאין גדר בכלל, אני מדבר על מקומות שיש גדר ובאנו לשם בכדי לסייע - - -

איתן כבל: איפה יש פרצות?

איתן כבל: באיזה קטע?

<רואי קליגר: בגזרת נחשונים הצבא תפס, אנחנו באנו לעזר כמסייע - - -

עמרי שרון: זה אולי דברים חדשים, כי - - -

<רואי קליגר: אני מדבר על אירוע שהיה בשבוע שעבר.

<רואי קליגר: אם מאז הדברים סודרו, מצוין.

<רואי קליגר: אני יודע גם באזור לכיש אמציה, שיש פרצות שלא מתקנים אותן, אבל אני לא רוצה - - -

איתן כבל: אוקיי, ברור.

<קריאה: שלא תטעה, אני האחרון שמגן על - - -

איתן כבל: איפה?

<רואי קליגר: בפתחת רמאדין.

עמרי שרון: הדבר הכי מדהים לראות את זה, זה לראות איך ביום שבת אחרי הצהריים חבר'ה מתארגנים לבוא לעבודה, כל אחד בא עם המזוודות והתיקים והסירים של האוכל, כי הוא בא לשבוע, הוא יעבוד שבוע ובסוף השבוע יחזור הביתה ויחזור עוד פעם.

עמרי שרון: אתה רואה את ההסעה מהגדר, חתכו אותה ועוברים.

עמרי שרון: החבר'ה עוברים.

חיים ילין: דרך אגב, אני רוצה לציין את זה, חשוב שזה יהיה גם בפרוטוקול, זאת הסיבה שאנחנו הזמנו לפה את משרד הביטחון.

חיים ילין: הסיבה מאוד פשוטה, בין מיתר, בין מעבר חברון צפונה, הכול פרוץ.

<רואי קליגר: אנחנו מכירים, אבל אנחנו מצפים מכם - - -

איתן כבל: אוקיי, בבקשה.

<רואי קליגר: שני דברים אחרונים.

<רואי קליגר: דבר נוסף שחשוב לדעת, היום האחרון של שנת 2015, יושב ראש הוועדה, שאלת ואני אשלים, לא אמר את זה, השומר החדש, עד היום משרד החקלאות תומך ב-7.2 מיליון שקל בשנה את המתנדבים החקלאים.

<רואי קליגר: ממחר, שנה חדשה, התקציב עומד על 14 מיליון שקל.

<רואי קליגר: זאת אומרת המשרד מאוד קשוב, עושה מה שביכולתו לעשות וזה בהחלט, לטעמי, דבר מאוד מאוד מעודד.

<יואל זילברמן: אנחנו מקווים שזה 15.2.

<רואי קליגר: אתגרתם יפה מאוד את מנכ"ל המשרד ואת הנהלת המשרד, עשיתם עבודה יפה, תמשיכו.

יואל רזבוזוב: חשוב להגיד שזו תמיכה של שישה משרדים, המשרד 2.7 מיליון ויש עוד חמישה משרדים שגייסנו שנותנים כל אחד עוד 2.7.

יואל רזבוזוב: זו החלוקה.

איתן כבל: אני רק רוצה לומר, ממקום אחר, לעניין שבשנה הבאה בעזרת ה' זה יהיה עוד יותר, באיזה מערכת בחירות התארחנו בבאר שבע, בבית תמחוי, זה היה פתיחה והוא הרחיב, והוא אמר, בעזרת ה' בשנה הבאה אנחנו נרחיב עוד יותר.

איתן כבל: זאת אומרת - - -

<קריאה: העוני יתפתח.

איתן כבל: כן.

איתן כבל: הוא בא ממקום טוב, אותו דבר אני אומר פה.

איתן כבל: לצערנו, המשמעות היא, ככל שזה גדל, זאת אומרת שאנחנו לא מצליחים ל - - - זה עשה לי את האסוציאציה לעניין.

<רואי קליגר: דבר נוסף, אני הקשבתי קשב רב לדבריה של חברת הכנסת ורבין נחמיאס, אני אעביר את זה למשרד.

<רואי קליגר: היא אמרה לבדוק את האפשרות שקנט תבטח גם את הגניבות החקלאיות.

<רואי קליגר: אני ממליץ אולי עוד דבר אחד, או מציע לכם, הוועדה, יושב ראש הוועדה, אולי אפשר, מהניסיון שלנו זה עבד בעבר, כשאנחנו התחלנו ביחידת אכיפה ב-1994 במטרה ליישם את ההסכמים החקלאיים בין ישראל לבין אש"פ, במטרה לפקח על העברת תוצרת חקלאית מעזה לישראל, כשהתחלנו להתמודד, אנחנו יחידת האכיפה, מתעסקים בעניינים הפליליים, וכשאתה מגיע לבתי משפט, אין בדבריי סרה על השופטים ובתי המשפט, ממש לא, רק אני רוצה להמחיש ולבקש בסוף בקשה מהוועדה ומיושב ראש הוועדה, כשבאנו כולה מה, עגבנייה, מלפפון, ביצה, הם אמרו 'מה, מסכן הבן אדם', בדרך כלל - - -

איתן כבל: בדרך כלל זו ה - - -

<רואי קליגר: אני הריבון הכול יכול, אז הם מקשיבים לנאשם, הוא עם משפחה וזה וזה.

<רואי קליגר: באמת עשינו מעשה, עשינו סיורים פעמיים לשופטים, אנחנו ענייננו בבתי משפט שלום, לנשיאים, פעם אחת אני אישית הופעתי בכנס שלהם במעלה החמישה, פעם בשנה, וראינו שני דברים טובים שנעשו.

<רואי קליגר: ראשית כל, במחוז של בתי המשפט, כל נושא האכיפה שלנו, של משרד החקלאות (ביצוע) נדון בבית משפט אחד.

<רואי קליגר: זה כבר טוב, זה שיודעים מי אתה ויודעים מה אתה וגם בוחנים אותך בהתנהלות שלך, עד כמה אתה מקצועי ורציני.

<רואי קליגר: זה גם דבר חשוב.

<רואי קליגר: לכן אני מציע שהוועדה, אולי אפשרות, תארח את השופטים, יש פה מספיק נציגים מכובדים שיודעים לעשות את העבודה יוצאת מן הכלל, מג"ב, משטרה, ולהראות.

<רואי קליגר: כי כמו שאתה התרגשת, אני בטוח שאין אדם יהודי טוב במדינה שלא יתרגש מהדברים שהידיי אמר, כי זה בהחלט מרגש.

איתן כבל: אל"ף, תודה.

איתן כבל: דרך אגב, עשינו את זה.

איתן כבל: יש כאן בעיה, אני אומר אותה בזהירות במובן הזה, יש דבר דומה בספורט, באלימות בספורט, שהוא אומר לך 'תשמע, הגיעו כבר זה, זה מקום שפורקים יצרים', וזה.

איתן כבל: כלומר מי שלא חי את ההוויה קשה לו, זה לא תיק פריצה, או לא עלינו תיק רצח, שאתה תופס את זה, פה הדברים נתפסים - - - אני מקבל את מה שאתה אומר, זה יהיה חלק מההתייחסות.

<רואי קליגר: אני חייב אנקדוטה.

<רואי קליגר: כשהייתי פה לפני לא זוכר כמה שנים, זה שהיה הסיפור עם החקלאי דרומי, אז באתי גם כן בתור נציג משרד - - - וואלה, אני כבר יותר מדי זמן בתור נציג משרד פה, אז זה גם לא טוב.

<רואי קליגר: .. ואז דיברו שם באמת בדיוק מה שאתה אומר עכשיו ברוח הדברים, יושב ראש הוועדה, ואז אני אמרתי, באמת מכל הלב, אמרתי 'סליחה, אני לא רוצה לפגוע, לא באותו אדם שגנבו לו את הטלוויזיה בלילה ולא את האוטו, אבל אדם שפרצו לו, לחקלאי, הלך לו מקור פרנסה'.

<רואי קליגר: אמרו את זה טוב ממני, יחי ההבדל, אבל זה בדיוק ההבדל, זו פריצה וזו פריצה, אבל פה זה כל עולמו.

איתן כבל: תודה.

איתן כבל: אנחנו נשמע אותך, מהביטוח, נסגור עם מג"ב ואם יש עוד מישהו שירצה לומר משהו - - -

אורן אסף חזן: אני רק אתנצל שאני הולך, ברשותכם.

אורן אסף חזן: אני לא חבר ועדת כלכלה ושמעתי בחוץ על הדיון אז באתי להקשיב.

אורן אסף חזן: אני אשמח שתפנו במה שצריך, קטונתי מלייעץ, אבל כולם באמת מדברים על הצרה, וסליחה שאני מתפרץ, אבל כולם מבינים את הבעיה וקצת צוחקים ושמים את זה בצד ובטח ניפגש פה עוד כמה חודשים ואתה תספר כמה משרד החקלאות עושה הרבה ואנחנו נשב פה ונספר כמה החקיקה מתקדמת, ודה פקטו כלום לא קורה.

אורן אסף חזן: יש משהו שצורם לי באוזן, עוד מוועדת הכספים שאני חבר בה, שאמרו משפט, 'החקלאות פסה מן העולם'.

אורן אסף חזן: זה הלך הרוח שעבר ובגלל זה הדיון הזה נראה ככה ובגלל זה אין פה חברי כנסת ובגלל זה אין פה קהל שמקשיב ובגלל זה אנחנו ניפגש פה עוד חודש ועוד חצי שנה.

אורן אסף חזן: צריך לעשות שינוי תפיסה לחלוטין.

אורן אסף חזן: זה לא נטו, העניין של הגניבות, שהוא צרה שבעיניי צריך לשחרר יד חופשית לחקלאים לפעול, אני אומר את זה בצורה הכי בוטה, בצורה הכי קשיחה, למי שנכנס אליהם הביתה - - - רואים את זה אצלנו ביהודה ושומרון.

אורן אסף חזן: לא כל כך מהר הפלסטינים מתעסקים עם החבר'ה שמגדלים בשומרון, כי הם יודעים טוב מאוד מה תהיה התוצאה.

אורן אסף חזן: זה לא שאני קורא חלילה לאנרכיה, אבל במקום שבו המדינה לא יודעת לתת את המעטפת, לשם אנחנו נגיע.

אורן אסף חזן: אני מתנצל שאני הולך, אני אשמח לשרת אתכם ואני לא עושה חשבון לעובדה שאני מהקואליציה, מסיבה אחת פשוטה, שאתם בדיוק כמו אחרים במדינה הזאת, מעבר לעובדה שאתם בני אדם, אתם לב ליבם של הציונות, של עם ישראל ושל העתיד שלנו כאן.

אורן אסף חזן: אז שוב סליחה, איתן, גם אתה וגם אתם, מה שצריך, אני לרשותכם.

איתן כבל: תודה, אורן.

<יואב ענתבי: יואב ענתבי, איגוד חברות הביטוח.

<יואב ענתבי: קודם כל נאמרו פה הרבה דברי טעם ואני אתחיל אפילו בהיבט אישי, זו לא תופעה שהיא פריפריאלית, אני גר במושב במרכז הארץ ויש לי שכן שמגדל אבוקדו וכל מה שהוא עוסק זה אבוקדו ויום אחד הוא מתעורר בבוקר וכל העצים שלו הם ללא אבוקדו, מישהו בא בלילה ולקח לו את הכול.

<יואב ענתבי: כך שזו באמת תופעה חוצה.

<יואב ענתבי: לגבי הדברים שאמרו חברי הכנסת ילין ונחמיאס, לגבי העניין של הביטוחים.

<יואב ענתבי: ביטוח רכב חובה שונה מהביטוחים האחרים.

<יואב ענתבי: ביטוח רכב חובה, שזה גם אופנועים וכו', בא המחוקק ואמר 'אני מחייב את כולם בביטוח חובה', כל מי שרוצה ביטוח יכול לבוא לחברת הביטוח, היא יכולה להסכים והיא יכולה לא להסכים, אבל אני רוצה עוד מנגנון שנקרא הפול, והפול מחויב לתת את הביטוח.

<יואב ענתבי: כך שכל אחד במדינת ישראל, המחוקק קבע חובת ביטוח וכל אחד חייב לעשות ביטוח.

<יואב ענתבי: גם אם חברות הביטוח המסחריות לא מחייבות יש פתרון.

<יואב ענתבי: בנושא הזה אין ביטוח חובה לחקלאות.

<יואב ענתבי: בהתייחס לדברים גם של חברי הכנסת וגם של חברי, אני חושב שהם דיברו דברי טעם.

<יואב ענתבי: סך הכול הביטוח המסחרי הוא לא הכלי המתאים לטפל בתופעות של מכות מדינה.

<יואב ענתבי: מכות מדינה, נאמרו שני דברים חכמים, יש שני דברים, דבר אחד שהוא מובן, זה הגברת האכיפה, הגברת הענישה, משטרה, מג"ב וכולם, ודבר שני זה משהו כמו קרן נזקי טבע.

<יואב ענתבי: במקרה של מכת מדינה חברות הביטוח לא יודעות להתמודד.

<יואב ענתבי: מה שצריך, הפתרון שיכול להיות, זה להקים קרן, כמו הקרן לנזקי טבע, קרן גניבות.

<יואב ענתבי: חברות הביטוח יכולות לסייע בנושא הזה של החיתום, אבל מי שצריך להיות המבטח פה זה המדינה, שהיא צריכה לתת את השירות הזה.

<יואב ענתבי: ועוד פעם, זה לא פייר, אני חושב, להגיד את הביטויים האלה של התנאים הדרקוניים, ואני גם לא רוצה להשלות.

<יואב ענתבי: עצם זה שבאים לחקלאי וגונבים את מרכולתו פעם בשנה, את הציוד הזה, פעם או פעמיים, אז מן הסתם התנאים והתעריפים זה כל חברה לעצמה, אבל כמובן שיהיו לזה תוצאות בשטח.

<יואב ענתבי: זה סך כל הדברים שיש לי להגיד.

איתן כבל: תודה.

<אוהד מעודי: אוהד מעודי שמי, מנהל את ביטוחי הרכוש.

<אוהד מעודי: אני רוצה לציין, זה עולה גם בנושא של רעידות אדמה, הביטוח הוא לא המענה הראשוני לתופעה עצמה.

<אוהד מעודי: כמובן שזה גם דבר חשוב, אני אתייחס תיכף, אפשר להקביל את זה לנושא של ביטוחי רעידות אדמה, אז מה שחשוב יותר זה קודם לחזק את המבנים ואם תהיה קטסטרופה אז יהיה מענה כזה או אחר דרך הביטוח.

<אוהד מעודי: באותו אופן גם כאן צריך קודם לטפל בשורש הבעיה ולאחר מכן הביטוח הוא המענה האחרון.

<אוהד מעודי: אני רוצה להתייחס לנושא של קרן נזקי טבע בחקלאות.

<אוהד מעודי: קודם כל קנט, היא מפוקחת על ידי כמה גורמים, משרד החקלאות, החשבת הכללית, מולנו זה בהיבט של אישור מוצר או תעריף, אבל גם אם יחליטו לתת את זה לקנט, בסופו של דבר ביטוח עולה כסף.

<אוהד מעודי: אם יהיה חקלאי שיהיו לו הרבה גניבות גם קנט תבקש לקבל פרמיה גבוהה, כי בסופו של דבר הפרמיה מתומחרת לפי הניסיון התביעות.

<אוהד מעודי: כך זה קיים בכל תחום הביטוח, קיים בכל העולם.

<אוהד מעודי: השאלה השנייה היא, קנט, במקרה של פרמיה של חקלאים, יש סבסוד של המדינה מבחינת הפרמיה.

<אוהד מעודי: זה תלוי בהחלטה תקציבית, צריך לבחון את הנושא מול אגף התקציבים והגורמים האחרים.

איתן כבל: תודה.

איתן כבל: מג"ב, בבקשה.

<מאיר דדון: שמי מאיר, אני רמ"ח יישובים ומתנדבים מג"ב.

<מאיר דדון: אני אאפשר קודם כל לקצין המודיעין שלנו, יובל, לתת מספר נתונים על הפשיעה החקלאית ולאחר מכן אני אנסה לענות על שאר הדברים.

<יובל מלכה: אני קצין המודיעין של משמר הגבול.

<יובל מלכה: הייתי רוצה באמת לגעת, אמרו שיש סטטיסטיקה ויש נתונים, אז לנו יש נתונים, אנחנו סופרים אותם אירוע אירוע באופן ידני מדי יום, כדי לא לפספס שום דבר ואנחנו רואים ירידה מאוד יפה לאורך השנים מהיום שמשמר הגבול קיבל את האחריות על המגזר הכפרי ועל הפשיעה החקלאית, אנחנו ניתן את הנתון שהיה בשנת 2006, כשקיבלנו את האחריות.

<יובל מלכה: בשנת 2006 היו סך הכול 2,600 עבירות חקלאיות, שאנשים הגיעו והתלוננו ודיווחו על אירועים.

<יובל מלכה: כשאנחנו מסיימים את שנת 2015 עם 723 עבירות, כשלאורך השנים יש ירידה משמעותית ביותר.

איתן כבל: כמה להערכתך מיואשים מהתהליך ולא מדווחים?

<יובל מלכה: בדיוק באתי לומר, אנחנו יכולים לומר את זה בצורה מאוד נחרצת, כי אנחנו יושבים בדיונים עם חקלאים ועם ראשי הארגונים, ואם בשנת 2006, כשהחליטו להטיל את המשימה הזו על משמר הגבול אנשים היו מיואשים, והיום אנחנו רואים עם השנים שאנשים בוטחים יותר ויותר במשמר הגבול, הם מגיעים ומגישים תלונות, כך שאנחנו לא רואים בדיוק את התהליך ההפוך, שיש ירידה כי אנשים לא מתלוננים.

<יובל מלכה: אנחנו רואים ירידה כי יש מי שפועל ונלחם במחוללי הפשיעה האלה.

<יובל מלכה: יש הפעלת מודיעין ממוקד כנגד אותם מחוללי פשיעה.

<יובל מלכה: יש ירידה בפשיעה בצורה מאוד יפה ואנחנו רואים את הנתונים.

<יובל מלכה: אנשים באים ומגישים תלונות על שקית של ירקות שנגנבה מהשטח.

<יובל מלכה: זאת אומרת גם על דברים שלכאורה נראים זוטות ונראים לא בעלי ערך כספי רב, אנחנו רואים ואנחנו מקבלים את התלונות ומתייחסים לכל מקרה ומקרה בכובד הראש הנדרש.

<יובל מלכה: גם אצלנו עושים את הפריוריטי בכל הנוגע לעבירות החקלאיות, בניתוחים שלנו כמובן, מה העבירה המשמעותית ביותר שאליה אנחנו צריכים לתת את הדגש ביתר שאת ומה פחות, מה העבירות שנמצאות במינון נמוך מבחינת הגניבה ומה אנחנו רואים שזה עולה בגרף העבירות, כמו לדוגמה בקר וצאן, כמו לדוגמה גניבות טרקטורים.

עמרי שרון: בקר וצאן, סליחה שאני מתערב, עלייה בשנה האחרונה די גבוהה בכמות האירועים, גם בכמות, וגם מעבר לכמות, באיכות, סליחה שאני אומר 'איכות', אם זה 200 עזים אצל עפאים, אם זה 200 עזים בנחל עשן.

עמרי שרון: יש עלייה בכמות ו - - - אלה קבוצות מקצועיות שעובדות באופן מקצועי ובצורה מסודרת לגמרי.

<יובל מלכה: אני אגע גם בנתונים האלה.

איתן כבל: לפני כן, אם יורשה לי, אני רוצה שתנסה לתת לי איפה המוקד הגדול של הגניבות הגדולות ביותר.

איתן כבל: אני מניח שיש מוקדים, אם יש דבר כזה, דבר שני, מאיפה רובם מגיעים.

איתן כבל: או שזה כמו שאומר עמרי כבר התארגנויות מקצועיות שהן חוצות בכלל, בדואים, יהודים, צ'רקסים, זה כבר אנשים שזה מקצועם.

<יובל מלכה: ברשותך, למה שעמרי אמר, אני כמובן אתייחס למה שאתה שאלת כרגע, אנחנו רואים ירידה בנוגע לגניבות טרקטורים, תיכף אני אגע, עמרי, בעניין של בקר וצאן.

<יובל מלכה: ב-2013 נגנבו 88 טרקטורים, שמתוכם הצלחנו להחזיר 22 טרקטורים לבעלים.

<יובל מלכה: לעומת זאת ב-2915 64 טרקטורים נגנבו, מתוכם 16 הוחזרו לבעלים.

<יובל מלכה: גניבות בקר וצאן, אני אקח את 2011, שם אנחנו רואים 366 אירועים של גניבות בקר וצאן, לעומת זאת אנחנו מסיימים את 2015 עם 211 אירועים של גניבות בקר וצאן.

<יובל מלכה: מכאן אני ארד ברזולוציה לראשי בקר וצאן, כי הרי פה העניין זה כל ראש בקר וצאן זה כסף, אז ניקח את 2012, ששם היינו עם כמות שיא של גניבות בקר וצאן, 5,250 ראשי בקר וצאן, שמתוכם הצלחנו להחזיר 590, פחות או יותר 10%, אולי קצת יותר.

<יובל מלכה: את 2015 אנחנו מסיימים עם 2,560 ראשי בקר וצאן שנגנבו, כשהחזרנו 440, שזה למעלה מ-20%.

<יובל מלכה: עוד הפעם, כל אירוע הוא אירוע קשה בפני עצמו, אנחנו פוגשים פנים אל פנים את החקלאים, אנחנו רואים את הסבל ואת הכאב הגדול של אותו חקלאי, כי כל אירוע הוא עולם ומלואו, הוא אירוע בפני עצמו ולא מעניינת אותו הסטטיסטיקה, וככה אנחנו מתייחסים לעניין הזה.

<יובל מלכה: הסטטיסטיקה טובה לנו כדי לראות שאנחנו בכיוון הנכון.

<יובל מלכה: אנחנו כמובן מתייחסים לכל מקרה בצורה פרטנית, בדיוק כמו שהיה בעידן ורצנו עד יאטה להביא ונכנסנו לפזורה והבאנו חלק מהעזים והמודיעין עבד 24 שעות, עם מודיעין משלים את פערי המידע באמצעים נוספים, שהם לא - - - לשאלתך, אנחנו יכולים לזהות פשיעה חקלאית של מחוללי פשיעה חקלאית שבאה מכיוון הרשות הפלסטינאית, אזור עידנא, אזור בית אולה, דרום הר חברון, גוש עציון, האזור הזה, שמגיעים בעיקר לגזרת מרכז שפלה ולדרום.

איתן כבל: זה גם אזורים שהם מחוללי טרור.

<יובל מלכה: נכון.

<יובל מלכה: זה צריך להגיע באמת, דרככם אולי, למשרד הביטחון, יש פרצה שנקראת ג'בע סנסן, בגזרת יהודה.

<יובל מלכה: זו פרצה ענקית מרמאדין, שעשו גדר, אמנם גדר טיפשה ולא גדר חכמה, את גזרת ג'בע סנסן, לא שמו בכלל גדר.

<יובל מלכה: אנחנו משכיבים שם לוחמים שלנו, של משמר הגבול, של הימ"רים, כמעט מדי לילה כדי לתפוס את אותם מבריחים שבאים מכיוון ישראל, מהכיוון הכחול לצד האדום, וגם הפוך, כשהם מגיעים מהאדום כדי לגנוב בתוך ישראל, אבל הפרצה היא עצומה, היא ענקית.

<יובל מלכה: אם הפרצה הזאת תיסגר זה יפתור חלק גדול מהבעיות שלנו מכיוון הרשות הפלסטינאית.

<יובל מלכה: אנשים פה מהנהנים בראש כי הם מכירים את זה טוב כמוני, אולי אפילו יותר טוב ממני, למרות שאני בעצמי שכבתי שם בגזרה הזאת ואני יודע את המורכבות ואת אלפי הצירים והשבילים שאפשר להגיע מהם ותמיד אתה מהמר, על בסיס מודיעין, על איזה ציר אתה יושב.

<יובל מלכה: בצפון המציאות קצת שונה.

<יובל מלכה: יש מחוללי פשיעה מקומיים, הכפרים בית זרזיר טובה, ועוד כפרים, יש כפרים שמייצאים מחוללי פשיעה שאנחנו בפינצטה נכנסים פנימה כדי לתפוס ולסמן את מחוללי הפשיעה.

<יובל מלכה: אבל גם, מגזרת מזרח ירושלים, כשמגיעים לצפון ומכיוון יריחו, כשמגיעים לכיוון צפון הארץ, לחולל את הפשיעה החקלאית שם.

<יובל מלכה: אזור מרכז, כמו שאני אמרתי, חוטף גם מאזור ירושלים וגם מכיוון הרשות הפלסטינאית וגם מכיוון ערבים ישראלים, הפזורה הבדואית מהדרום, שמחוללים את הפשיעה הזאת.

<יובל מלכה: אנחנו עשינו צעד מאוד גדול בהתפתחות שלנו כמשמר הגבול בתחום של הפשיעה החקלאית, הקמנו את היחידות המרכזיות.

<יובל מלכה: זו עליית מדרגה, זו עבודה הרבה יותר ממוסדת וממוקדת, כשאנחנו למעשה כבר לא תוקפים את העבריין הבודד, אנחנו הולכים על הכנופיות המשמעותיות, אנחנו עובדים בצורה מאוד ממוקדת וממוסדת על הכנופיות, אלה שגורמים את הנזק הגדול, בעבודה לא קצרת טווח, אלא ארוכת טווח, כשאנחנו שם מכניסים אלמנטים נוספים, של רשויות נוספות, כמו רשות המסים, תקיפה כלכלית.

<יובל מלכה: אנחנו עושים עבודה מאוד מוצלחת בשלוש השנים האחרונות.

<יואל זילברמן: אפשר להגיד מילה לגבי העניין הזה?

<יואל זילברמן: אני מחזק רק דבר אחד, שלא קורה, וזה משהו שחשוב מאוד, אם אפשר מפה שזה יתחיל לקרות זו תהיה עזרה עצומה.

<יואל זילברמן: חוקקו פה חוק לפני יותר משנתיים שמדבר על פלישות לשטחי מרעה, שזו גניבה לא פחות.

<יואל זילברמן: חשוב שתבינו, גניבה זה לא רק מה שיש, אני אומר שוד, אם יש למישהו מרעה, שהוא אמור לאכלס את בעלי החיים שלו ומישהו פולש לו יום יום - - -

איתן כבל: כן, ברור לי, שווה ערך להרבה כסף.

<יואל זילברמן: הייתה פה חקיקה שאמרה שזה עובר מחטא לעוון ויותר מזה, 30,000 שקל קנס.

<יואל זילברמן: במשך שנתיים עוד לא קרה אף פעם אחת שהמשטרה אכפה את החוק הזה.

<יואל זילברמן: ופה אני אומר, זו הזדמנות שלכם להטמיע את הדבר הזה.

עמרי שרון: יכול להיות אצל מרמור כן עשו את זה.

<יואל זילברמן: לא עשינו אצל מרמור.

<יואל זילברמן: אנחנו עשינו את המבצע אצל מרמור.

<יואל זילברמן: אצל מרמור זה אירוע אחר לגמרי, עם פיצוח אחר לגמרי.

<יואל זילברמן: לקחו להם את בעלי החיים - - -

עמרי שרון: הסיירת הירוקה עשו את זה.

<יואל זילברמן: לא עשו את זה.

<יואל זילברמן: עמרי, עשו משהו אחר לגמרי, אני ניהלתי את האירוע הזה.

<יואל זילברמן: עזוב, אל תגיד לי מה הם עשו.

<קריאה: הוא צודק, עמרי, אתה שכחת את זה.

<יואל זילברמן: אנחנו ניהלנו את האירוע הזה יחד עם הסיירת הירוקה.

<יואל זילברמן: הסיירת הירוקה הגיעו בסוף האירוע, בוא אני אחדש לך.

<יואל זילברמן: הם העמיסו את העגלים ולקחו להם 30,000 שקל שהיו בפיקדון, אבל זה לא האירוע, האירוע הוא אחר.

<יואל זילברמן: יש חוק שאומר פלישה זה מחטא לעוון ואפשר לתת קנס של עד 30,000 שקל.

<יואל זילברמן: במקום הזה זה משהו, כיוון שהמשטרה יכולה באמת לתפוס אותו ובשני אירועים לעשות שינוי.

<יואל זילברמן: זה משהו שיהדהד במחוזות שלמים, ברגע שדבר כזה יקרה.

איתן כבל: תודה, יואל.

<יובל מלכה: אז כמו שאמרתי, אני אסכם את הדברים שלי בכך שאנחנו באמת הקמנו יחידות משמעותיות שמצליחות בצורה מאוד רצינית לפגוע בכנופיות, במחוללים, במארגנים, והכי חשוב, בכיס שלהם.

<יובל מלכה: לגרום להם להתמוטטות מבחינה כלכלית, כך שהם לא יוכלו לעסוק במקצוע הזה יותר.

<יובל מלכה: יש לנו עלייה דרמטית בכתבי אישום כנגד אותם מחוללים בשנים האחרונות, לעומת שנים קודמות שממש עסקנו באמת בעבריין הבודד, וזה מראה את אותותיו.

<יובל מלכה: זה בהחלט בא לידי ביטוי גם בנתונים.

<יובל מלכה: עוד פעם אני אומר 723 עבירות חקלאיות, גמרנו את שנת 2015, כל אירוע לחקלאי שקרה לו זה - - -

איתן כבל: זה עולם ומלואו.

<יובל מלכה: זה כל עולמו.

<יובל מלכה: אנחנו ככה מתייחסים לעניין הזה והחברים פה בשולחן מעידים על זה, שככה אנחנו מתייחסים לזה, בכובד הראש הזה, וזה לא מעניין אותנו שהפשיעה ירדה.

איתן כבל: תודה.

<מאיר דדון: אמרתי, אני מאיר, רמ"ח יישובים ומתנדבים במשמר הגבול.

<מאיר דדון: אני מרכז את כל תחום המרחב הכפרי, מבחינת ביטחון אישי בכלל והפעלת מתנדבים וגם התחום הקהילתי בתוך המרחב הכפרי.

<מאיר דדון: רוב החברים שיושבים פה סביב השולחן, אנחנו פועלים ביחד בשגרה כל הזמן, מאז שמג"ב קיים הוא פועל במרחב הכפרי, עוד מתקופתו ומהיותו חיל ספר.

<מאיר דדון: אני מבין בדיוק מה נאמר פה על ידי האנשים.

<מאיר דדון: אנחנו מכירים את הדברים האלה, אנחנו פועלים לאורך כל השנה בשיתוף פעולה.

<מאיר דדון: זה לא רק נותני שירות מג"ב, אלא כולם פה שותפים שלנו ואנחנו נפגשים לעתים קרובות במפגשים מקצועיים כדי ללבן את הסוגיות וכדי לעשות יותר על מנת בסופו של דבר לראות איך אנחנו מצמצמים את כמות הפשיעה בכלל והפשיעה החקלאית בפרט במרחב הכפרי.

<מאיר דדון: חשוב לציין שמשטרת ישראל, יחד עם מג"ב לאורך השנים, זה גם מצביע על נתוני הירידה בפשיעה החקלאית, השקיעו לא מעט משאבים במרחב הכפרי, היום פועלים שם באופן קבוע יחידות שהן פועלות בתוך המרחב הכפרי בכל הגזרות בארץ.

<מאיר דדון: לאחרונה אפילו יש תחנה טריטוריאלית, שהיא תחנה ירוקה במטה יהודה, זה איזה שהוא פיילוט שניסו אותו מזה שנתיים וזה בנוסף ל-7,500 מתנדבים שמג"ב מפעיל אותם, מצייד אותם, מדריך אותם והם פועלים בתוך המרחב.

<מאיר דדון: בסוף אני יכול לומר שכל הכוחות האלה הם חלק מהמרחב הכפרי, הם תושבי המרחב הכפרי ושומרים על המרחב הכפרי ביחד.

<מאיר דדון: לאחרונה יש כמה תהליכים שקרו במרחב הכפרי, השותפים שלנו פה מכירים את זה.

<מאיר דדון: האחד זה תוספת משמעותית של כוח שיטור קהילתי שנכנס לתוך המרחב הכפרי, זה, עוד פעם, מתוך ראייה שמדובר במרחב גדול ביחס לכלל שטחי המדינה, כ-80% משטח המדינה, הפריסה פה היא פריסה מאוד רחבה, קשה מאוד לכסות את כל השטחים, זה ברור, אבל הוספנו 114 מש"קים למרחב הזה, שכל תפקידם הוא ליזום כל הזמן וליצור מניעה במרחב הזה אל מול התושב במרחב הכפרי, כלומר להביא את המשטרה ממש עד לבית הלקוח, גם ללא צורך להגיע לתחנת המשטרה, הוא מנויד, הוא אמור להגיע לכל אזרח ובעיקר לעסוק ביוזמה ומניעה.

<מאיר דדון: זה כמובן בנוסף ליחידות שהוזכרו כאן

<מאיר דדון: ,ש אלה יחידות הימ"ר שהן גם פועלות בגזרות מהצפון עד הדרום והם בהחלט עוסקים בעיקר בפשיעה האיכותית יותר, הפשיעה המאורגנת.

<מאיר דדון: לרוב אלה באמת גנבים שמתמחים בתחום הזה של הגניבות החקלאיות וההתמחות והניסיון עושים את שלהם וככה נוצר היתרון שאנחנו באמצעות היחידות האלה יודעים לטפל בהם טוב יותר.

<מאיר דדון: ישנם עוד שני פרויקטים, אני מניח שפה חבריי מכירים אותם, שמובלים על ידי המשרד ובכלל על ידי הממשלה, כולל סיוע של משרד החקלאות, שהיו אמורים להיכנס בשנה שעברה, אבל בגלל כל התהליכים שקרו, אני מקווה שזה ייכנס השנה.

<מאיר דדון: זה אל"ף, תוספת משמעותית של טכנולוגיה לכל המרחב הכפרי, פריסה של טכנולוגיה, שהיא מעטפת טכנולוגית לשטחים הגדולים, גם כדי ליצור יותר שליטה על השטח וגם כדי לאחר מכן לתחקר כל אירוע שקורה במרחב הזה.

<מאיר דדון: והדבר השני, שאנחנו מקווים להכניס אותו יחד עם המשרד לפיילוט, זה הנושא של שיטור מועצתי, בדומה לשיטור העירוני, שיעסוק בעיקר בסוגיות של איכות חיים במרחב הכפרי וזה כנראה יתחיל בפיילוט במספר מועצות.

<מאיר דדון: אנחנו מקווים שהוא גם יתרחב למועצות נוספות, זה כמובן תלוי תקציב, יש פה גם מצ'ינג של המועצות האזוריות, שאמורות לקחת חלק.

<מאיר דדון: אני אומר פה, באמת בסוגריים, לא תמיד יש לנו את הרצון גם של המועצות לתרום בחלק שלהם.

<מאיר דדון: אני אנסה ללכת לשורה התחתונה ולנגוע במספר המלצות.

<מאיר דדון: אז, אנחנו ממשיכים בהתעצמות הזאת, גם התהליכים האחרונים עדיין לא הסתיימו, הם עדיין נמצאים באבם ובישורת האחרונה.

<מאיר דדון: שני התהליכים האזרחיים הנוספים אמורים להיכנס, אני מקווה, במהלך 2016.

<מאיר דדון: עלה פה נושא המאמץ האזרחי, הוא חשוב מאוד, ובסוף יש הרבה מתנדבים מקרב המרחב הכפרי וגם, חיים ילין מכיר את זה, וכל שאר האנשים, שמשקיעים הרבה מאוד שעות של סיור ופעילות בתוך המרחב הזה, יחד איתנו, שאנחנו מובילים אותם.

<מאיר דדון: יש פה את השומר החדש, הוא בהחלט גוף שהתחבר אלינו, אנחנו חיבקנו אותו והוא פועל בשני ערוצים, פעם אחת בפריסה שלו, ופעם שנייה, הוא מתחבר לתוך ההתנדבות של מג"ב וככה הוא יכול גם לפעול בצורה יותר אופרטיבית.

<מאיר דדון: הנושא של החקיקה והענישה שעלה כאן, נדמה לי שגם פה צריך להגביר, גם את המעבר מסיווג עבירה מחטא לעוון, אפילו על גניבת תוצרת, והייתי אומר גם שצריך לצאת, ופה חלק מהאנשים, אנחנו עושים את זה מול הרשויות, אבל צריך לצאת באיזה שהוא קול קורא לכל החקלאים לעשות קצת יותר בתחום המיגון.

<מאיר דדון: אנחנו שמענו פה, רובם כן ממגנים, אבל יש גם הרבה כאלה שמשאירים הכול פתוח, משאירים הכול פרוץ.

<מאיר דדון: כל דבר כזה שהוא נגיש לכולם זו פרצה קוראת לגנב, גם ככה הרבה יותר קל לגנוב בתוך המרחב הכפרי וצריך לעשות יותר כדי לשמור על הציוד של כל אחד ואחד.

<מאיר דדון: אנחנו עושים את זה בהרבה מאוד הסברה, גם דרך המש"קים, גם דרך מנשרים, אבל זה משהו שבהחלט יכול לסייע.

איתן כבל: תודה.

<אורי בן יהודה: משפט.

<אורי בן יהודה: אנחנו כולנו חיבקנו את מג"ב ואין לי טענה, לא ליובל ולא למאיר, כי הם מייצגים את הארגון שהם באים ממנו והם צריכים לשמור עליו, אבל המשחק בנתונים הוא משחק בעייתי.

<אורי בן יהודה: עמרי לא סתם קפץ קודם ואמר ב-2015 יש יותר גניבת ראשים מאשר בשנה שעברה, זה מה שהוצג לנו על ידי מפקד מג"ב בכנס לפני שבוע.

<אורי בן יהודה: אתה עכשיו בא ואומר שיש פחות כי אתה משווה ל-2006 - - -

<מאיר דדון: לא, אבל הוא הציג את אותם נתונים.

<אורי בן יהודה: לא, הוא הציג 2013.

עמרי שרון: הייתה ירידה משמעותית עד השליש האחרון של 2014, מהשליש האחרון של 2014 ובהמשך לשנה הזאת יש עלייה.

עמרי שרון: אלה הנתונים.

<מאיר דדון: אלה הנתונים שהוצגו גם, עמרי, אתם ראיתם אותם בעצמכם.

<אורי בן יהודה: לכן אני מאוד ממליץ לאמץ את המלצתה של חברת הכנסת, שיהיה גם איזה שהוא גוף חיצוני שיסתכל על העניין הזה ועם כל מה שמג"ב עושה בשטח היום, שוב, הטענה היא לא אליהם, חסר לי פה נציג המשרד, צריך לעשות יותר.

איתן כבל: העניין ברור, תודה, אדוני.

<מאיר דדון: אני מבקש להציג עוד משפט.

<מאיר דדון: עלה פה עד כמה אנחנו מודעים לסך העבירות הקיימות במרחב הכפרי ובכלל ביחס למדווח.

<מאיר דדון: אז אל"ף, אנחנו מעודדים לדווח, ודבר נוסף, הפריסה הזאת נועדה גם לאפשר יתר קלות מבחינת דיווח.

<מאיר דדון: ברגע שמגיעים לתושב הביתה, לאפשר לו לדווח על העבירות.

<מאיר דדון: ככל שאנחנו נוכל לקבל יותר דיווחים ככה אנחנו נוכל להבין יותר מה היקף התופעה ובאמת איך למקד את הטיפול בה.

איתן כבל: חיים, בבקשה.

חיים ילין: קודם כל אני מודה לכל מי שהגיע והביא את הצד שלו בנושא.

חיים ילין: נתונים זו בעיה מאוד קשה, כי כל פעם אומרים לי שר הביטחון וראש הממשלה שאחרי 'צוק איתן' אנחנו בשנה השקטה ביותר שיש והתפוצצו 36 טילים בעוטף עזה.

חיים ילין: אז נכון, יחסית, אבל עדיין התפוצצו 36 טילים, מה לעשות.

חיים ילין: וכל גניבה היא ביחס למה שהיה, אבל לא ביחס לכמות החקלאים.

חיים ילין: אם אנחנו נבין שלא מזמן, אם הייתם בודקים כמה חקלאים היו לפני עשרים שנה והנתונים של 2006, לפני עשור, היו פי שניים או פי שלושה חקלאים מאשר יש היום ואז נוצר מצב שהנתונים משקרים, כי זה נראה ירידה, אבל ביחס לכמות החקלאים זה עלייה דרמטית.

חיים ילין: זה לא סתם.

חיים ילין: הרי אם הנתונים היו יורדים לא היינו פה, בינינו.

חיים ילין: גניבה של 200, כואב הלב, עדיין זה לא היה מקיים את הדיון, אבל זה בא עם שרשרת של טק טק טק גניבות וחוסר ביטחון וזה משפיע מאוד.

חיים ילין: אני באופן אישי מאוד רגיש לזה, לא רק בגלל החקלאות, בגלל שאני מבין שהציר הזה הוא דרמטי, הוא ציר שבסופו של דבר ביטחונית הוא גם יפגע בנו.

חיים ילין: אני חושב שצריך לקדם את הקרן לנזקי טבע.

חיים ילין: אני לא יודע אם הם ייקחו את זה או לא, אחד הדברים הטובים שיש שם, לפחות הקרן הזאת היא קרן, היא לא חברת ביטוח שהיא למטרות ביטוח.

חיים ילין: תסלח לי, לא באתי - - - זה לא שאיזה שהוא מנהל פה מקבל מצנח ועוד 2.2 מיליון שקל בשנה.

חיים ילין: אנחנו לא שם, לפחות שם.

חיים ילין: לכן יש - - -

<אוהד מעודי: אין בעיה עם מה שאתה אומר, רק היא בסוף גם צריכה להתקיים.

חיים ילין: ברור לי.

חיים ילין: ברור, אנחנו יודעים מה זה ביטוח.

<רואי קליגר: חיים, הקנט לא יכולה להפסיד.

<רואי קליגר: קודם כל שאלה של ההשתתפות של המדינה.

חיים ילין: נכון, לזה אני בא.

חיים ילין: תראה, איתן ואני גם בלובי החקלאי, אנחנו נשב גם עם שר החקלאות, אבל אם שר החקלאות לא ישים יד לכיס פה אנחנו בבעיה.

חיים ילין: החיבור בין החזקה בקרקע, ציונות, לבין ביטחון לבין התיישבות הוא קלאסי, כולם נוגעים בו.

חיים ילין: לגבי השומר החדש.

חיים ילין: השומר החדש היום זה כבר משהו שאם הוא התחיל בקטן, הוא הופך להיות משהו הרבה יותר גדול.

חיים ילין: הוא גם התקווה, אני אומר את זה בגלוי, בעבודה עברית, כמו שזה התחיל גם בחולית אצלנו, זו התקווה שבאמת דור צעיר של חקלאים ייכנס.

חיים ילין: הוא ייכנס בתנאי אחד, אל"ף, שזה לא רק אתגר לבוא וליישב ולעשות, אלא שיש גם עתיד לחקלאות.

חיים ילין: אני לא אלאה אתכם פה, לדעתי ברגע שפוליטיקה נכנסת לחקלאות ולא ניהול, אז אנחנו בבעיה קשה מאוד.

חיים ילין: אם ה-60 מיליון שקל של הקול קורא שיוצא על מבנים באיו"ש, אני אומר לך את זה עכשיו, כש-65% מהם הולכים למבנים באיו"ש, אך ורק שם, היו מגיעים לפה, לדיון הזה, אנחנו היינו במקום אחר.

חיים ילין: לכן הדיון, מביאים אותו, צר לי, במשרד החקלאות היום לדיון פוליטי, לא ענייני, לא ניהולי, אני מקווה שאתה תצליח להעביר את המסר, אנחנו נעביר את המסר פה לוועדת הכלכלה.

<רואי קליגר: יש גם את ה-14 מיליון, אי אפשר לבטל את זה.

חיים ילין: אף אחד לא מבטל שום דבר.

איתן כבל: חברים, עברנו למדור הפרסומי.

איתן כבל: עזבו, די.

חיים ילין: עד עכשיו לא היה מה כל אחד עושה.

איתן כבל: אני קודם כל רוצה לשאול אתכם.

איתן כבל: מזג אוויר כמו היום, מזג אוויר סוער, יש עלייה במספר הגניבות בצורה משמעותית?

<קריאה: בטח.

<קריאה: כן, לגמרי.

חיים ילין: ערפל.

חיים ילין: תסבירו לו על הערפל.

<יובל מלכה: אנשים מסתגרים בבתים, סוגרים חלונות, לא שומעים רעשים, פחות חשופים לרעשים בחוץ, גנבים יודעים את זה, ומשמר הגבול - - -

איתן כבל: כמה עלייה יש, נניח בתקופה של מזג אוויר?

<יובל מלכה: ישנה עלייה.

<יובל מלכה: אני לא יכול להגיד לך באחוזים כמה, אבל ישנה בהחלט עלייה.

<יובל מלכה: דרך אגב, לא רק בפגיעה החקלאית, אתה יכול - - -

איתן כבל: זה ברור.

איתן כבל: תודה.

איתן כבל: ברשותכם, אני רוצה לסכם את הדברים ולהחליט על דרך הפעולה שלנו.

איתן כבל: אז קודם כל תודה לך, חיים, בכלל על היוזמה הזו וגם על העובדה שהתייצבת, וכמו שביקשת, מפאת החשיבות והדחיפות של העניין, גם התכנסנו ביום חמישי שזה לא בדיוק יום של ועדות ובאמת תודה לך.

חיים ילין: תודה לך.

איתן כבל: אני רוצה לחדד את זה כך.

איתן כבל: יש בזה קצת קטע מבלבל.

איתן כבל: אנחנו מדינה שכל כולה ביטחון, זאת אומרת היא כולה, אתה לא יכול להתעלם מהעובדה, יש צה"ל, יחד עם זאת, למרות זאת כולם עסוקים בפעילות המבצעית השוטפת ושוכחים שיש גם חיים, החיים שלנו, האזרחים, על כל המשתמע מכך.

איתן כבל: בחקלאות זה בא לידי ביטוי כי יש לזה משמעות שהיא מעבר, מבלי לנסות לזלזל בפריצה לבית או תאונת דרכים, חס וחלילה, העניין של החקלאות, יש לו עדיין את הריח הערכי.

איתן כבל: נכון שזה כבר, לצערנו, פחות ופחות עם אותה עוצמה ואותו כוח, אבל יש דור שמנסה אולי בדרך כזו או אחרת להחיות את החקלאות.

איתן כבל: הנוכחות בקרקע, יש לה משמעות מאוד מאוד גדולה.

איתן כבל: אני אומר את זה כאן בצורה ברורה, ואת הנוכחות אני לא מחלק עכשיו ליהודים, ערבים, כל מי שמקבל את האישור מהמדינה על מנת להיות במקום כזה או אחר ודרך זה הוא שומר על הקרקע.

איתן כבל: לכן קודם כל הפעילות של השומר החדש היא מדהימה, היא מדהימה כי היא גם יודעת להגדיר לעצמה בצורה ברורה, זה לא קאובויים שמחפשים להם איזה סוג של אקשן, אלא זה באמת פעולות כמו, אני תמיד אומר שזה כמו בסיור, אתה יכול לצאת למילואים, 30 יום, ללכת את השש שעות ולחזור, וברוך ה' שום דבר לא קורה, זה בסדר, אבל עצם העובדה שיודעים שאתה נמצא במקום, יש לזה משמעות מאוד גדולה וחשובה.

איתן כבל: שוב אני אומר, צריך לחזק את זה.

איתן כבל: אבל אומרים, למרות כל מה שאתה אומר, ואני מקבל, שיש שוב עלייה בעניין הזה, אבל אי אפשר להתעלם מהסך הכול הכולל של הפעולה, אני מקשיב לכל הכוחות שעוסקים בעניין הזה, הוא מרשים מאוד, מבלי כמובן לגרוע כהוא זה מהעובדה שלך נגנבו 200 עזים.

איתן כבל: זה 200 עזים על כל המשתמע מכך.

איתן כבל: אבל יש כאן פעולה ואנחנו כאן כדי לחזק אותה.

איתן כבל: מה שאני מבקש זה כך, אני מטיל עליך משימה, ברשותך - - -

חיים ילין: רק תטיל.

איתן כבל: אני באמת אומר את זה, אני מתחייב להירתם כל כולי לעניין הזה, גם אל מול משרד החקלאות, שהוא בוודאי כגוף שסמוך על שולחנה של הוועדה ואני חושב שבחודשים האחרונים אין כמעט שבוע שהוא לא סמוך על שולחנה של הוועדה בצורה כלשהי, מהזבוב ועד הביצה, כולל אתמול שנשארנו אל תוך הלילה כדי לעסוק בעניין הזה, ועד המשרדים האחרים.

איתן כבל: רוב המשרדים המשמעותיים סמוכים על שולחנה של הוועדה ואנחנו יודעים לייצר בינינו את השיח הזה.

איתן כבל: אני אומר כך, בואו נרשום לעצמנו את חמש הנקודות שאנחנו מתחייבים לעצמנו במושב החורף להתמודד איתן.

איתן כבל: אני פשוט רוצה שתרכז לי אותן, אני יכול לקחת את הפרוטוקול לרשום את הדברים, אבל אני רוצה שהדברים יהיו מאוד מאוד ממוקדים ולקבוע לעצמנו את סדר העדיפויות.

איתן כבל: אם זה נושא הביטוח, שזה עולם משלו על כל המשתמע מכך, של לשכנע את המדינה בנחיצות ובחשיבות בהתאם לכללים שברור לנו, ובתוספת שגם מה שאמר עמרי, אף אחד לא רוצה חברת ביטוח שבסוף כשאתה בא לקחת ממנה אין לה כסף.

איתן כבל: אנחנו מבינים את העניין הזה, אבל להתחיל לדבר על זה, להתחיל לחשוב על זה, מבלי לגרוע כהוא זה מן העובדה שצריך לחזק את יסודות הבית.

איתן כבל: לחזק את יסודות הבית עליו אתה מדבר זה מתקציבים ואלף ואחת פעולות שצריכות להיעשות.

איתן כבל: לכן מה שאני מבקש ממך, להכין את החמש-שש נקודות, ואם צריך אנחנו נלך לבתי המשפט ונעשה את המפגש עם השופטים, כי זה גם - - - לא מבינים עד כמה יש משמעות לעובדה ש - - - כמו שאמרתם, כולה עגל, כולה עגל.

איתן כבל: אתה בא לשופט, אתה אומר לו 'תשמע, הוא גנב עגל', הוא אומר 'אה, נו, עגל, בסדר'.

<רואי קליגר: המסר חשוב ו - - -

איתן כבל: זה הרבה יותר ממסר.

איתן כבל: זה עולם ערכים ועולם כלכלי רחב.

איתן כבל: זה לא רק לבוא ולהגיד - - - ברגע שהשופט מבין את המשמעות של העגל הזה, השלושה עגלים האלה, זה יכול להיות ההבדל אם בסוף החודש יהיה למשפחה הזו איך להתפרנס, איך לסיים את החודש, זה כל ההבדל.

איתן כבל: רובנו הגדול, גם כשאנחנו שופטים, כשאנחנו לא חיים את המרחב הזה, קשה לנו לגעת בו, לאמוד אותו.

איתן כבל: אני אומר לכם, באתי מהמקום של הספורט ששם אני שמעתי, 'נו, תן', עד שיש אירוע שבו מישהו לא עלינו נהרג, נדקר, ואז מבינים את העוצמות של העניין הזה.

איתן כבל: באירופה הבינו את הדברים האלה מאוד מאוד ושם ביד מאוד קשה גדעו ברוב המקומות את האלימות, וכך צריך שגם יהיה אצלנו.

איתן כבל: אני מחויב אליכם.

איתן כבל: אני אבוא לסיור אצלכם ואולי גם אני אירשם כמתנדב ונבוא קצת ככה מעת לעת ל - - -

<יואל זילברמן: יש הכשרה ביבנאל היום.

איתן כבל: אני אשמח לבוא ולהירשם אצלכם.

איתן כבל: אני אומר לך שוב, הביטוח, אם יש הגדרת תקציב שמג"ב, אני שמעתי את הסופרלטיבים וזה בסדר גמור, גם המוד הוא מוד אחר, אבל אני חושב שבסוף בסוף אם יש פיגוע, יש אירוע דקירה בירושלים, אז כולם הולכים לירושלים.

איתן כבל: ודרך אגב, אף אחד גם לא יכול להגיד כלום, זה לא שמישהו עכשיו בא ואומר לא.

איתן כבל: ראש העין, זה גם ציר שלם של פעילות, אני לא צריך להגיד לכם את זה, יש אירוע, אבל אף אחד לא מתעסק עם הפעילות השוטפת שיש.

איתן כבל: והמשטרה הכחולה לא יכולה להחליף אתכם, בכל הכבוד.

איתן כבל: בכל הכבוד.

איתן כבל: אלה מושגי תוכן שונים לחלוטין.

איתן כבל: אני אומר יותר מזה, צה"ל לא יודע להחליף אתכם, כמו שאני מכיר מפעולות משותפות כחייל.

איתן כבל: יש למג"ב את היכולות בנושאים מסוימים שהם הא'-א'.

<רואי קליגר: זה מקצוע.

איתן כבל: זה לגמרי מקצוע.

איתן כבל: זה לא לרדוף אחרי מישהו כמו צ'יקמוק, זה תפיסה, זה עולם תוכן לשלם.

איתן כבל: לכן אנחנו נכין את כל הדברים האלה, אני מתחייב שלקראת מרץ אנחנו נעשה פגישה נוספת כאן כדי שנעקוב מקרוב לראות מה הצלחנו להשיג בכל הנדבכים.

איתן כבל: אנחנו גם הזמנו את מערכת הביטחון, דרך אגב, לכאן.

איתן כבל: לצערי הם לא הגיעו.

איתן כבל: אנחנו בכל מקרה נעביר להם את כל הפרוטוקולים ואת כל החומר ולישיבה הבאה, אני מבטיח לכם, אני פשוט לא ידעתי שהם הודיעו שהם לא יבואו, בפעם הבאה הם יבואו.

איתן כבל: תאמינו לי, אני אדאג לכך באופן אישי.

איתן כבל: אין דבר כזה שמזמינים גורם בנושא מסוים, אני יודע שהכנסת היא נטל להרבה גופים, אבל זה תפקידנו.

איתן כבל: מצד אחד היא נטל, וכולם אחר כך רוצים להגיע לפה, אבל זה כבר דיון אחר לגמרי.

איתן כבל: אני מודה לכם ואני מתחייב להירתם כל כולי סביב המכלל וסביב הנקודות שאתה תציג, ואני מבקש שתוך עשרה ימים אתה תציג לנו את זה.

חיים ילין: אני כבר כתבתי.

איתן כבל: בגלל זה אני מבקש את זה ממך ואני לא מתיימר לעשות את זה אני.

איתן כבל: תודה, הישיבה נעולה.